title: Almere City FC

text: Vaikka seura on perustettu 2001, sen juuret ajoittuvat 1970-luvulle. Vuonna 1972 Amsterdamissa liitettiin kaksi seuraa AFC DWS ja Blauw-Wit Amsterdam FC Amsterdamin joukkueeseen. DWS:n kannattajat eivät pitäneet siitä vaan perustivat oman joukkueen "De Zwarte Schapen" (musta lammas). Se nousi amatööritasolla Hoofdklasseen saakka. Kentällä sattuneiden väkivaltaisuuksien vuoksi joukkue sai puolen vuoden kilpailukiellon. Sen seurauksena joukkue muutti Almereen ja vaihtoi nimensä "Sporting Flevolandiksi". Sporting Flevolandista tuli sittemmin FC Omniworld. Seuran debyyttiottelu ammattilaistasolla oli tarkoitus pelata 12. elokuuta 2005 BV Veendamia vastaan, mutta tuomari päätti siirtää ottelua rankkasateen vuoksi, joka teki Mitsubishi Forklift Stadionin tekonurmesta pelaamiseen sopimattoman. Debyytti tapahtuikin sitten viikkoa myöhemmin, kun FC Omniworld matkusti FC Eindhovenin vieraaksi. Tuo kyseinen kamppailu päättyi FC Eindhovenin 2–0-voittoon.


title: Mikael Nilsson

text: Mikael Nilsson (s. 24. kesäkuuta 1978 Ovesholm, Ruotsi) on ruotsalainen jalkapalloilija, pelipaikaltaan puolustaja.


title: Mikael Nilsson

text: Nilsson edusti seuratasolla muun muassa kotimaassaan Halmstadia, Englannissa Southamptonia, Kreikassa Panathinaikosta sekä Tanskassa Brøndby IF:ää.


title: Mikael Nilsson

text: Nilsson pelasi Ruotsin maajoukkueessa 64 ottelua ja teki kuusi maalia vuosina 2002–2009. Hän on kuulunut Ruotsin joukkueeseen muun muassa vuoden 2004 EM-kisoissa ja vuoden 2006 MM-kisoissa.


title: Luettelo Israelin kuningaskunnan kuninkaista

text: Tämä on luetteloa Israelin kuningaskunnan kuninkaista. Historioitsijat noudattavat valtakausien kronologian ilmoittamisessa William F. Albrightin, Edwin R. Thielen tai uudempaa Gershon Galilin kronologioita. Alla on esitetty kaikki kolme kronologiaa. Kaikki vuodet ovat ennen ajanlaskun alkua.


title: Laiva (lehti)

text: Laiva on Suomen suurin laivalehti. Neljä kertaa vuodessa ilmestyvää lehteä julkaisee "Suomen Laivahistoriallinen Yhdistys". Ensimmäisen kerran Laiva ilmestyi vuonna 2001.


title: Laiva (lehti)

text: Laiva toimii alan harrastajien, tutkijoiden ja instituutioiden yhdyssiteenä ja foorumina. Se on ainoa Suomessa ilmestyvä lehti, jonka kiinnostuksen kohteena ovat kaiken kokoiset ja tyyppiset suomalaiset ja Suomessa rakennetut alukset kaikilla vesialueilla, samoin kuin varustamot, telakat ja vesiliikenteeseen liittyvät elinkeinot ja valtionhallinnon osat.


title: Laiva (lehti)

text: Historiallisten ja tieteellisten artikkelien lisäksi lehti kertoo yleisemmin alan ajankohtaisista ilmiöistä ja selvittää vanhojen suomalaisten ja Suomessa rakannettujen laivojen liikkeitä ja myöhäisempiä vaiheita maailmalla.


title: Laiva (lehti)

text: Laiva listaa muutokset Suomen kauppalaivastossa ja uutisoi tuoreet tapahtumat merenkulussa, vesiliikenteessä sekä laivanrakennusteollisuudessa. Lisäksi se arvioi tuoreimman merikirjallisuuden.


title: Luettelo Juudan kuningaskunnan kuninkaista

text: Tämä on luetteloa Juudan kuningaskunnan kuninkaista.


text: Kuninkaiden ajoitukset on merkitty Raamatun mukaan kuninkaiden hallintokausien mukaisesti; heprealaiset nimet ovat suluissa. Heprealaisissa nimissä epiteettinä on patronyymi ("ben XXX") ja kuninkaan titteli ("Melekh Yehudah"), ellei toisin mainita. Epiteetin puuttuminen merkitsee, että seuraava hallitsija on isänsä legitiimi poika.Rehabeamin aikana yhtenäisvaltakunta hajosi, ja pohjoisvaltakunnan (Israelin kuningaskunta) kuninkaaksi nousi Jerobeam I.


text: Raamatun mukaan Daavidin kuningashuone hallitsi Juudaa koko sen olemassaolon ajan. Rehabeamin hallintokausi Juudassa alkoi yhtenäisvaltakunnan murtumisesta; hän siis oli kuninkaana kaiken kaikkiaan 922–915 eaa.


title: Oral Hammaslääkärit

text: Oral Hammaslääkärit Oyj on suomalainen Suomessa toimiva suu- ja hammasterveyden palveluja tarjoava yhtiö. Oral tarjoaa hammashoitopalveluita noin 30 paikkakunnalla ja yli 40 hammaslääkäriasemalla eri puolella Suomea.


title: Oral Hammaslääkärit

text: Oral tarjoaa kaikki suun- ja hammasterveyden palvelut kuten perushammashoito, lasten ja vanhusten hammashoito, hammashoitoa nukutuksessa, keinojuurihoidot, oikomishoidot, röntgentutkimukset, suu- ja leukakirurgian toimenpiteet, purennan häiriöiden korjaus, iensairauksien hoitoa, esteettistä hammashoitoa, suuhygienistien palvelut sekä työpaikkahammashuoltoa ja pääkaupunkiseudulla myös viikonloppupäivystystä. Oral Hammaslääkärit Oyj:n osake noteerattiin vuoteen 2014 asti Helsingin pörssissä.Arvo-osuusjärjestelmässä 9. huhtikuuta 1999 lähtien. Listattu Helsingin Pörssissä 1. kesäkuuta 1999 alkaen. Kaupankäyntitunnus 12. huhtikuuta 2006 alkaen ORA1V, aiemmin ENE1V.


title: Oral Hammaslääkärit

text: Oral poistui Helsingin pörssistä 18. joulukuuta 2014.


title: Oral Hammaslääkärit

text: Yhtiö on rekisteröity kaupparekisteriin 16. maaliskuuta 1994. Hammassairaala Oral Oy perustettiin vuonna 1982.


title: Oral Hammaslääkärit

text: Oralin historia ulottuu Hammassairaala Oral -nimisenä vuoteen 1982. Helsingin Pörssissä yhtiö on ollut listattuna Oral Hammaslääkärit Oyj -nimellä vuodesta 2006. Yhtiö on sen jälkeen kasvanut voimakkaasti sekä ostamalla olemassa olevia hammaslääkäriasemia että laajentamalla tarjontaa uusia hammaslääkäreitä palkkaamalla. Yhtiön tavoitteena on laajentaa toimintaansa edelleen.


title: Peter Ahola

text: Peter Kristian Ahola (s. 14. toukokuuta 1968 Espoo) on suomalainen entinen jääkiekkoilija. Hän on Kiekko-Espoon kasvatti ja uransa aikana hän pelasi muun muassa SM-liigassa Espoo Bluesissa sekä Turun Palloseurassa ja Los Angeles Kingsissä NHL:ssä. Nykyään Ahola toimii MTV3:n jääkiekkoasiantuntijana, ja hän on ollut useasti kommentaattorina Champions Hockey Leaguen tv-otteluissa. Ahola toimi Espoon Bluesin apulais-GM:na vuosina 2012—2016. Tämän jälkeen hän on toiminut NHL-seura Vegas Golden Knightsin scouttina.


title: Peter Ahola

text:
Ahola aloitti uransa pelaamalla kahden kauden ajan Kiekko-Espoossa. Espoon jälkeen hän lähti Amerikkaan, jossa pelasi kaksi kautta Bostonin yliopistojoukkue Terriersissä. Ennen NHLään ssirtymistään hän pelasi yhden kauden IHL-joukkue Phoenix Roadrunnersissa.
Ahola siirtyi NHLään pelaamaan kaudelle 1991—1992. Hänen ensimmäinen joukkueensa oli Los Angeles Kings. Hän teki ensimmäisellä kaudellaan 7 maalia ja yhteensä 19 pistettä 71 pelissä. Kings vaihtoi Aholan Pittsburgh Penguinsiin. Aholan tilalle Kings sai Jeff Chychrunin. Pittsburghissa hän pelasi 22 ottelua, joissa sai vain yhden syöttöpisteen. 19. kesäkuuta 1993 hänet kaupattiin Tampa Bay Lightningiin Jack Capuanon tilalle, mutta Lightning vaihtoi hänet jo saman vuoden lokakuussa Calgary Flamesiin. Flames kuitenkin tiputti hänet farmiin AHL-joukkue Saint John Flamesiin. Ahola pelasi NHL:ssä yhteensä 123 ottelua runkosarjassa. Hänen tililleen kertyi yhteensä 27 (10 maalia ja 17 syöttöpistettä) pistettä. Hän istui jäähyaitiossa yhteensä 137 minuuttia.


title: Peter Ahola

text:
Kaudeksi 1994-1995 Ahola palasi takaisin Suomeen kasvattajaseuraansa Kiekko-Espooseen. Hän pelasi siellä 50 ottelua tehden 33 pistettä, jonka jälkeen siirtyi seuraavaksi kaudeksi Helsinkiiin, HIFKiin. Helsingissä Ahola pelasi kahden kauden aikana 84 ottelua, jossa teki 34 pistettä (15 maalia ja 19 syöttöpistettä). Sen jälkeen hän pelasi kaksi kautta Turussa, jonka jälkeen palasi kuitenkin vielä kerran Espooseen, Bluesiin.
Uran kahdeksi viimeiseksi kaudeksi 2001-2003 Ahola siirtyi ruotsalaiseen Elitserienissä pelaavaan Södertälje SK:hon. Ruotsissa vietettyjen kausien aikana Ahola pelasi 96 ottelua ja teki niissä 10 maalia. Lisäksi hän syötti 18 maalia. Jäähyllä hän istui 139 minuuttia.
Ahola on entinen huippuluokan vesihiihtäjä Suomessa.


title: Suojelu- ja sääkoulu

text: Suojelu- ja Sääkoulu (lyhenne Slu- ja SääK) oli Suomen maavoimiin kuulunut joukko-osasto, joka toimi Luonetjärven varuskunnassa Tikkakoskella 1985-1992. Se muodostettiin 1985 yhdistämällä Upinniemessä toiminut Suojelukoulu (SluK) ja Tikkakoskella samassa rakennuksessa aiemmin toiminut Keskussääasema (KSääAs).


title: Suojelu- ja sääkoulu

text: Koulussa annettiin varusmiehille ja kantahenkilökunnalle suojelu- ja sääalojen koulutusta miehistö- ja aliupseerikursseilla sekä henkilökunnan opetustilaisuuksissa. Suojelukursseja järjestettiin myös upseerikokelaille.


title: Suojelu- ja sääkoulu

text: Koulutus hajotettiin jo vuonna 1992 kolmelle paikkakunnalle: suojelukoulutus Keuruulle Keski-Suomen Rykmenttiin (nykyinen Pioneerirykmentti) ja ballistisen sääpalvelun koulutus Niinisaloon Tykistöprikaatin Tiedustelupatteristoon. Lentosääkoulutus jäi Tikkakoskelle Ilmasotakoulun (tuolloin Ilmavoimien Viestikoulu) aliupseerikurssille.


title: Suojelu- ja sääkoulu

text: Koulun viimeinen johtaja oli everstiluutnantti Kyösti Tomperi, joka siirtyi joukko-osaston myötä Suojelukoulun johtajaksi Keuruulle. Joukko-osaston komentajana toimi häntä ennen everstiluutnantti Markku Hämäläinen.


title: Suojelu- ja sääkoulu

text: Joukko-osaston leikillinen nimitys varusmiesten keskuudessa oli Suutelu- ja Säätelykoulu.


title: Isa Ali

text: Isa Ali (s. 1. joulukuuta 1984 Zaria, Kaduna, Nigeria) on nigerialainen jalkapalloilija, joka edustaa nigerialaista Gateway FC -jalkapallojoukkuetta. Hän on pelannut myös Suomessa viimeksi kaudella 2007, jolloin hän edusti Ykkösessä pelannutta Rovaniemen Palloseuraa. Pelipaikaltaan Ali on hyökkääjä.


title: Isa Ali

text: Ali tuli Rovaniemelle syyskuun 2007 alussa FC Kanopillars -nimisestä nigerialaisesta joukkueesta. Hänen siirtymisensä Rovaniemen Palloseuraan venyi muutamalla viikolla alkuperäisestä suunnitelmasta työlupasotkujen takia. Alin sopimus olisi kattanut kauden 2008 loppuun, mutta se purettiin kauden 2007 jälkeen.


title: Lane Evans

text: Lane Allen Evans (4. elokuuta 1951 Rock Island, Illinois – 5. marraskuuta 2014) oli yhdysvaltalainen demokraattisen puolueen poliitikko.


title: Lane Evans

text: Evans oli syntyjään illinoisilainen. Hän oli Vietnamin sodan veteraani ja koulutukseltaan lakimies. Valmistuttuaan Augustana Collegesta Rock Islandilla vuonna 1974 hän lähti Georgetownin yliopistoon, josta hän valmistui "Juris Doctorin" arvolla vuonna 1978.


title: Lane Evans

text: Evans istui vuosina 1983–2007 Yhdysvaltain edustajainhuoneen jäsenenä Illinoisin 17. vaalipiiristä. Hän kuului edustajainhuoneen liberaaleimpiin jäseniin. Hänellä todettiin Parkinsonin tauti vuonna 1995, ja hän ilmoitti, ettei aio olla ehdolla uudelle, kaikkiaan kolmannelletoista kaudelle marraskuussa 2006. Niin hän luopui tammikuussa 2007 paikastaan Phil Haren hyväksi.


title: Simone Simon

text: Simone Thérèse Fernande Simon (23. huhtikuuta 1910 Béthune, Pas-de-Calais, Ranska – 22. helmikuuta 2005 Pariisi, Ranska) oli ranskalainen näyttelijätär, joka loi menestyneen uran niin ranskalaisissa kuin yhdysvaltalaisissakin elokuvissa.


title: Simone Simon

text: Hänen tunnetuimpia elokuvia ovat "Ihmispeto" (1938), "Piru ja Daniel Webster" (1941), "Kissaihmiset" (1942), "Kissaihmisten kirous" (1944) sekä Max Ophulsin ohjaamat "Intohimojen karuselli" (1950) ja "Lemmenunelma" (1952).


title: Simone Simon

text: Simone Simon syntyi 23. huhtikuuta 1910 tai 1911 joko Béthunessa tai Marseillessa – lähteet antavat tästä ristiriitaisia tietoja. Hän muutti 3-vuotiaana Madagaskarille, jossa hänen äitinsä uusi aviomies työskenteli. Hän on myös mahdollisesti asunut nuorena Marseillessa. Hän kävi koulua Berliinissä, Budapestissä ja Torinossa.


title: Simone Simon

text: Simon ei ollut elämänsä aikana naimisissa eikä hänellä ollut lapsia. Hän kuoli 94-vuotiaana Pariisissa.


title: Simone Simon

text: Venäläinen Victor Tourjansky ”löysi” hänet ja antoi hänelle roolin elokuvassa "Le chanteur inconnu" (1931). Hän oli jo tunnettu näyttelijä Ranskassa, kun Darryl F. Zanuck toi hänet Yhdysvaltoihin 1936. Hän sai hyviä arvosteluja elokuvistaan (muun muassa "Mestarisalapoliisi" James Stewartin kanssa), mutta ne eivät menestyneet hyvin. Lisäksi Simon itse ei ollut tyytyväinen elokuviinsa, joten hän palasi takaisin Ranskaan 1938.


title: Simone Simon

text: Ranskassa hän sai naispääosan Jean Renoirin elokuvassa "Ihmispeto". Hän kieltäytyi roolista Renoirin seuraavassa elokuvassa "Pelin säännöt" (1939). Sodan sytyttyä hän lähti takaisin Yhdysvaltoihin.


title: Simone Simon

text: Hänen toinen oleskelunsa Hollywoodissa sujui paremmin kuin paria vuotta aikaisemmin. Hän näytteli paholaisen palvelijaa elokuvassa "Piru ja Daniel Webster" ja kissaihmistä Val Lewtonin kauhuelokuvan klassikossa "Kissaihmiset". Hän näytteli myös Lewtonin elokuvissa "Neiti Fifi" ja "Kissaihmisten kirous".


title: Simone Simon

text: Sodan jälkeen hän palasi Ranskaan ja esiintyi vielä 11 elokuvassa, muun muassa Max Ophulsin elokuvissa "Intohimojen karuselli" (1950) ja "Lemmenunelma" (1952). Brittiläisen elokuvan "The Extra Day" (1956) jälkeen hän lopetti elokuvanäyttelemisen ja keskittyi teatteriin. Hän teki vielä yhden elokuvan 1973.


title: Elizabeth Clare Prophet

text: Elizabeth Clare Prophet, o.s. Wulf (8. huhtikuuta 1939 – 15. lokakuuta 2009) oli yhdysvaltalainen uskonnollinen johtaja, joka nousi The Summit Lighthouse -nimisen uuden uskonnollisen liikkeen johtoon aviomiehensä Mark L. Prophetin kuoltua vuonna 1973.


title: Elizabeth Clare Prophet

text: E. C. Prophet syntyi New Jerseyn Red Bankissa ja suoritti Bostonin yliopistossa B.A.-tutkinnon pääaineenaan valtio-oppi. Hän oli aiemmin opiskellut Antioch Collegessa Ohiossa. Hän oli naimisissa Mark Prophetin kanssa vuodesta 1963 ja sai neljä lasta.


title: Elizabeth Clare Prophet

text: Hänen taustansa oli teosofiassa ja Christian Science -liikkeessä. Vuonna 1946 Elizabeth matkusti äitinsä kanssa Sveitsiin katsomaan kuolevaa sukulaistaan ja vieraili myös pommitusten raunioittamassa Lontoossa.


title: Elizabeth Clare Prophet

text: Vuonna 1971 Prophet perusti montessoripedagogiikan pohjalta toimivan Montessori International -koulun, miehensä kuoleman jälkeen vuonna 1975 Church Universal and Triumphant -kirkon, Summit Universityn ja Summit University Press -kirjapainon.


title: Elizabeth Clare Prophet

text: Vuonna 1983 hän siirsi johdatuksen saaneena kirkon Kaliforniasta etäiselle maatilalle Montanassa Yellowstonen kansallispuiston vieressä. 1980-luvun lopulla liike alkoi odottaa maailmanloppua, joka tulisi Neuvostoliiton iskiessä ydinaseilla Yhdysvaltoihin. Sen varalle tilalle varastoitiin aseita ja tarvikkeita maanalaisiin pommisuojiin. Viranomaiset keskeyttivät pommisuojaoperaation, kun lahkon varastoima polttoaine vuoti maaperään ja saastutti ympäristöä.


title: Elizabeth Clare Prophet

text: Ennustetut maailmanloput 1980-luvun lopussa ja 1990-luvulla eivät toteutuneet ja liikkeen seuraajien määrä väheni.


title: Elizabeth Clare Prophet

text: Prophet erosi kirkon johdosta terveytensä heikettyä huomattavissa määrin vuonna 1999. Hän asui vuodesta 2000 Bozemanissa, Montanassa, jossa sai hoitoa varhain, 60 vuoden iässä, puhjenneeseen Alzheimerin tautiin.


title: Elizabeth Clare Prophet

text: Prophetille – ja kuudelle muulle maailmanloppua eri aikoina ennustaneelle – myönnettiin postuumisti vuoden 2011 matematiikan Ig Nobel -palkinto ansionaan ”maailman opettaminen tarkkaavaisemmaksi matemaattisia oletuksia ja laskelmia tehtäessä”. Muita palkittuja olivat esimerkiksi Pat Robertson (maailmanloppu 1982) ja Harold Camping (maailmanloppu 1994 ja 2011).


title: Ounasrinne

text: Ounasrinne on kaupunginosa ja lähiö Rovaniemen kaupungissa Lapin maakunnassa. Se sijaitsee noin neljän kilometrin päässä Rovaniemen keskustasta. Alueella on enimmäkseen kerros- ja omakotitaloasutusta. Alueella sijaitsee muun muassa Ounasrinteen päiväkoti, kirjasto, päivittäistavarakauppa, baari, kioski ja kappeli. Ounasrinteellä on monipuoliset ulkoilu- ja liikuntamahdollisuudet, sillä asuinalue sijaitsee Ounasvaaran kupeessa. Puolitoista kilometriä Ounasrinteeltä itään sijaitsee Toramojärvi.


title: Ounasrinne

text: Ounasrinteen entinen nimi on Tiippanan perä. Nimi tulee Leo ja Kauko (isä ja poika) Tiippanan omistamista maista. Tiippanan perä -nimitystä käytettiin 1970-luvun alkuun asti, kunnes Tiippanan suku myi maat Rovaniemen kaupungille.


title: Ounasrinne

text: Ensimmäinen asukas silloisessa Tiippanan perässä oli Kauko Tiippana perheineen. Hän muutti ja rakensi ensimmäisen asunnon silloiseen Tiippanan perään eli nykyiseen Ounasrinteeseen vuonna 1955. Kauko Tiippana ja hänen vaimonsa Maija-Liisa Tiippana olivat ensimmäisiä nykyisen Ounasrinteen asukkaita.


title: Ounasrinne

text: Ounasrinteellä sijaitsee Rovaniemen vastaanottokeskuksen kerrostaloja, jonne sijoitetaan turvapaikanhakijoita. Ounasrinteellä asuukin paljon maahanmuuttajia. Alueella on sattunut suomalaisten ja maahanmuuttajien välisiä joukkotappeluita. Ounasrinteen omakotitaloalue on sen sijaan rauhallisempaa seutua.


title: Stockholm City

text: Stockholm City (kutsutaan usein vain nimellä "City") on ruotsalainen ilmaisjakelulehti. Lehti on ruotsalaisen viestintäyhtiö Bonnierin omistuksessa ja ilmestyy Suur-Tukholman alueella. Se käsittelee pääosin paikallisuutisia ja se on yksi suurimmista Suur-Tukholman ilmaisjakelulehdistä.


title: Stockholm City

text: Stockholm City ilmestyi ensimmäisen kerran vuoden 2002 lokakuussa. Vuoden 2006 alussa ilmaisjakelulehdellä oli noin 601 000 lukijaa. Saman vuoden syyskuussa ilmoitettiin kahden sisarlehden, City Göteborgin ja Skånen alueella ilmestyvän City Malmö Lundin perustamisesta. Molemmista lehdistä kuitenkin luovuttiin vuonna 2007.


title: Seututie 870

text: Seututie 870 kulkee Pohjois-Savosta Kainuun alueelle. Tien pituus on 79,8 kilometriä. Tie erkanee Rautavaaran kunnassa kantatieltä 87 pohjoiseen ja kulkee Lehtomäen, Laakajärven, Taattolan, Tuhkakylän ja Parkuan kautta Kontinjoelle Sotkamon ja Kajaanin rajalle. Siellä tie liittyy valtatiehen 6. Rautavaaran puolella tien nimi on Kajaanintie ja Sotkamon puolella Rautavaarantie. Tien varressa sijaitsee Tuhkakylän kohdalla Talvivaaran kaivos.


title: Canon EOS 350D

text: Canon EOS 350D on valokuvausharrastajille suunnattu digitaalinen järjestelmäkamera. Se julkaistiin vuonna 2005 ja on yksi kaikkien aikojen suosituimmista digitaalisista järjestelmäkameramalleista.Yhdysvalloissa kamera tunnetaan nimellä "Canon EOS Digital Rebel XT" ja Japanissa sen nimi on "Canon EOS Kiss Digital N".


title: Max Ophüls

text: Max Ophüls (oik. Maximillian Oppenheimer, 6. toukokuuta 1902 Saarbrücken, Saksa — 25. maaliskuuta 1957 Hampuri) oli saksalaissyntyinen elokuvaohjaaja. Hän teki urallaan muun muassa saksalaisia, ranskalaisia ja yhdysvaltalaisia elokuvia. Ranskalaisissa ja yhdysvaltalaisissa elokuvissa hänen nimenään oli Max Ophuls tai Max Opuls.


title: Max Ophüls

text: Ophüls aloitti ohjaajan uransa 1930-luvun alussa. Hänen uransa tunnetuimpia elokuvia ovat muun muassa "Kirje tuntemattomalta naiselta" (1948), "Ristiaallokko" (1949), "Intohimojen karuselli" (1950) ja "Skandaalikuningatar" (1955).


title: Max Ophüls

text: Max Ophüls kuoli sydänsairauteen vain 54-vuotiaana. Ophülsin poika, Marcel Ophüls, on dokumenttielokuvien ohjaaja.


title: Chris Burke

text: Christopher Joseph ”Chris” Burke (s. 26. elokuuta 1965) on yhdysvaltalainen näyttelijä. Hän esitti Charles ”Corky” Thatcheria vuosina 1989–1993 televisiosarjassa ”Elämä voittaa” ("Life Goes On").


title: Chris Burke

text: Burke syntyi Point Lookoutin kylässä New Yorkissa. Hän on vanhempiensa Frankin ja Marianin neljästä lapsesta nuorin. Hänellä on Downin oireyhtymä, ja hän valmistui Don Guanella Schoolista vuonna 1985.


title: Chris Burke

text: Burke julkaisi vuonna 1992 muistelmateoksen "A Special Kind of Hero". Hän toimii "National Down Syndrome Societyn" hyvän tahdon lähettiläänä ja on myös johtanut omaa yhtyettään.


title: Kevin-Prince Boateng

text: Kevin-Prince Boateng (s. 6. maaliskuuta 1987 Berliini, Saksa) on ghanalais-saksalainen, juniorimaajoukkuetasolla Saksaa edustanut jalkapalloilija, joka pelaa espanjalaisessa FC Barcelonassa. Hän on pelipaikaltaan hyökkääjä.


title: Kevin-Prince Boateng

text: Saksaa nuorisomaajoukkueissa edustaneen, mutta Ghanan paitaan aikuisiällä vaihtaneen Boatengin isä on alkuperältään ghanalainen ja äiti saksalainen. Myös Boatengin veli Jérôme Boateng on ammattijalkapalloilija Bayern Münchenin ja Saksan maajoukkueen riveissä. Molempien veljesten kasvattajaseura on berliiniläinen Hertha BSC, sieltä Kevin-Prince siirtyi kahden bundesliigakauden jälkeen kesällä 2007 Tottenhamiin Englantiin 7,9 miljoonan euron siirtosummasta. Debyyttikaudellaan 2007–08 Boateng pelasi 13 valioliigapeliä Tottenhamissa.


title: Kevin-Prince Boateng

text: Kaudella 2008–09 Boatengillä oli vaikeuksia murtautua Tottenhamin pelaavaan kokoonpanoon, hän pelasi vain yhdessä valioliigapelissä ja yhdessä Englannin liigacupin ottelussa ennen siirtymistään loppukaudeksi lainalle Bundesliigan Borussia Dortmundiin tammikuussa 2009. Dortmund ei käyttänyt lainasopimukseen kirjattua osto-oikeuttaan, ja kesällä 2009 Boateng siirtyi Tottenhamista Portsmouthiin 4 miljoonan punnan siirtosummasta. Jo Dortmundissa väkivaltaisuudesta pitkän pelikiellon kärsinyt Boateng sai kotimaassaan lopullisesti vihat päälleen taklattuaan FA Cupin finaalissa Chelseata edustanutta Saksan maajoukkueen kapteenia Michael Ballackia niin että hän loukkaantui vaikeasti eikä kyennyt edustamaan maataan vuoden 2010 MM-kisoissa.


title: Kevin-Prince Boateng

text: Ongelmapelaajan maineen saanut Boateng oli itse pudonnut pois Saksan maajoukkueen ringistä joten hän käytti ghanalaissyntyisen isänsä tuomaa mahdollisuutta hakea FIFA:lta oikeutta edustaa Ghanan jalkapallomaajoukkuetta samaisissa MM-kisoissa Etelä-Afrikassa. FIFA suostui siirtoon ja vain muutamaa viikkoa myöhemmin Boateng kohtasi Ghanan paidassa paitsi synnyinmaansa Saksan, myös veljensä Jérômen alkulohkon ottelussa. Tämä oli ensimmäinen veljesten kohtaaminen jalkapallon MM-kisojen historiassa. Vaikka Saksa voittikin ottelun, onnistui myös Ghanan päästä alkulohkosta jatkoon ja neljännesvälierässä Yhdysvaltoja vastaan Boateng auttoi maalillaan joukkueensa voittoon. Kahdeksan parhaan joukkoon selvinneen Ghanan tie nousi kuitenkin pystyyn seuraavaksi puolivälierässä vastaan tullutta Uruguayta vastaan.


title: Kevin-Prince Boateng

text: Loukkaantuneen Michael Essienin paikalla MM-kisoissa hyvin pelannut Boateng herätti otteillaan myös Euroopan suurseurojen kiinnostuksen ja italialainen AC Milan halusi hänet riveihinsä. Koska Milanilla ei kuitenkaan ollut sillä hetkellä taloudellista mahdollisuutta maksaa Portsmouthin vaatimaa noin seitsemän miljoonan euron siirtokorvausta, tarjoutui toinen italialaisseura Genoa CFC välittäjäksi. Boateng siirtyi muodollisesti Portsmouthista Genoaan ja Genoa lainasi hänet välittömästi edelleen Milaniin. Sen jälkeen Milan muutti lainasopimuksen kauden mittaiseksi osaomistukseksi maksamalla Genoalle ensin puolet ja kauden päättyessä loput siirtosummasta.


title: Kevin-Prince Boateng

text: Milanissa Boateng jatkoi vahvoja otteitaan ja kauden 2010–11 päätteeksi Boateng voittikin joukkueensa mukana ammattilaisuransa ensimmäisen mestaruuden. Myös kausi 2011–12 käynnistyi juhlien Milanin voittaessa Pekingissä Kiinassa järjestetyn Italian supercupin Interiä vastaan Boatengin maalilla. Serie A:n ottelussa lokakuussa US Lecceä vastaan Boateng teki puolestaan ensimmäisen hattutemppunsa. 2018 vuonna hän siirtyi FC Leverkuseniin.


title: Kevin-Prince Boateng

text: Marraskuussa 2011 Boateng ilmoitti, ettei ole enää Ghanan maajoukkueen käytettävissä.


title: Kevin-Prince Boateng

text: Elokuussa 2013 Boateng siirtyi Milanista Schalken riveihin nelivuotisella sopimuksella 14 miljoonan euron siirtokorvausta vastaan.


title: Kevin-Prince Boateng

text: Boatengin veli on myös jalkapalloa ammattilaisena pelaava Jérôme Boateng, joka edustaa FC Bayern Müncheniä. Boateng seurustelee Melissa Sattan kanssa.


title: Kevin-Prince Boateng

text: Boatengin sponsori on Nike. Hän käyttää mallia "Nike Mercurial Vapor VIII". Boatengin virallinen etunimi on Kevin, mutta hän käyttää itse nimeä Kevin-Prince isänsä Prince Boatengin kunniaksi.


title: Caxias do Sul

text: Caxias do Sul [kahi-], on kaupunki Etelä-Brasiliassa, Rio Grande do Sulin osavaltiossa.


title: Caxias do Sul

text: Italialaiset emigrantit perustivat kaupungin vuonna 1875. Se sijaitsee 90 kilometriä Porto Alegresta pohjoiseen. Vuonna 2011 siellä asui 440 000 ihmistä. Caxias do Sul on Brasilian viinintuotannon keskus. Siellä on myös metalliteollisuutta sekä yliopisto.


title: Angry Machines

text: Angry Machines on heavy-yhtye Dion vuonna 1996 julkaisema seitsemäs studioalbumi. Dion edellisen albumin "Strange Highwaysin" tapaan lyriikat ovat enemmän tositarinoita, siinä missä yhtyeen ensimmäisten albumien tekstit olivat täynnä lohikäärmeitä, demoneita ja muita fantasia-aiheita. "Meillä oli paineita jatkaa samalla linjalla, mutta teimme rohkean liikkeen. Aika muuttuu nopeasti ja olen sanoituksien sanoman suhteen tullut tarkkaavaisemmaksi. Todellisuus on lisääntynyt teksteissäni", kommentoi Ronnie James Dio tuolloin.


title: Tuulispää

text: Tuulispää oli Suomessa vuosina 1903–1957 ilmestynyt pilalehti.


title: Tuulispää

text: Tuulispään perustivat Wilfrid Nenonen ja pilapiirtäjä Kaarlo Kari keväällä 1903. Päätoimittajaksi tuli pian Onni V. Tuisku, joka oli ollut sensuurin muutamaa vuotta aiemmin lakkauttaman Matti Meikäläisen viimeinen päätoimittaja. Tuulispää henkilöityi Tuiskuun ja hän jatkoi päätoimittajana aina 1920 tapahtuneeseen kuolemaansa asti. Lehden alkuvuosien muita kantavia voimia olivat Nuutti Vuoritsalo, Edvard Lammin-Koskinen, A. E. Salmelainen sekä kirjailija Kaarlo Terhi. Monet tunnetut kirjailijat lähettivät kirjoituksiaan Tuulispäähän ja lehti oli taloudellisesti kannattavampi kuin muut saman ajan suomalaiset pilalehdet. Tuisku oli testamentannut lehden omistuksen Suomalaiselle Sanomalehtimiesliitolle ja määräsi muun omaisuutensa käytettäväksi lehtimiesten lepokodin rakentamiseen. Tuulispäätä kustansi sittemmin Suomalaisten sanomalehtimiesten lepokotisäätiö. Lehden sisältö koostui pilakuvista, pakinoista ja kuplettisanoituksista. Lehdessä oli myös runsaasti mainoksia. Lehden esikuvaksi muodostui saksalainen "Fliegende Blätter" -pilalehti.


title: Tuulispää

text: Tuulispää ei ollut useimpien muiden aikansa pilalehtien tavoin kovin puoluesidonnainen, mutta ruotsinkielisten ja -mielisten arvostelijana se läheni 1910-luvulla vanhasuomalaisia. Tuiskun jälkeen päätoimittajina toimivat G. A. Saarinen ja Oiva R. Kyrö sekä 1920-luvun lopulta Yrjö Nikkola, mutta lehden uusi kantava voima oli pakinoitsija Ilmari Kivinen eli nimimerkki Tiitus. Ahkeroita pakinoitsijoita olivat myös Erkki Kivijärvi ja Eero Alpi, myöhemmin Väinö Nuorteva (Olli) ja Ensio Rislakki (Valentin). Tuulispään toimittajat olivat 1920-luvulta alkaen pääasiassa Helsingin Sanomien ja Uuden Suomen toimituskunnasta valikoituja, ja Tuulispää arvosteli muita puolueita paitsi kyseisten lehtien taustavoimia kokoomusta ja edistyspuoluetta. Politiikka painui kuitenkin taka-alalle 1920-luvun puolivälin jälkeen. Suuren laman aikana Tuulispään taloudellinen pohja heikkeni, ja 1930-luvun alussa se siirtyi ilmestymään vain kerran kuukaudessa. Sotavuosina lehden ilmestyminen oli epäsäännöllistä. Vuodesta 1946 alkaen se ilmestyi pääsääntöisesti neljä kertaa vuodessa.


title: Tuulispää

text: Yksi Tuulispään varhaisista pilapiirtäjistä oli Heino Aspelin, jonka vuodesta 1909 piirtämä "Väkevämies" oli Suomen pilalehtien ensimmäisiä säännöllisesti esiintyneitä sarjakuvahahmoja. Muita nimekkäitä piirtäjiä olivat Edwin Lydén, Eric Vasström, Jalmari Ruokokoski, Topi Vikstedt, Tauno Miesmaa, Oki Räisänen, Rafael Lindell, Oscar Furuhjelm, Yrjö Ollila, Akseli Halonen, Alexander Paischeff, Alexander Tawitz, Yrjö Yrjölä ja Rudolf Koivu. Myöhempinä vuosina lehteen piirsivät myös muun muassa Erkki Tanttu, Olavi Hurmerinta ja Kari Suomalainen.


title: Tuulispää

text: Sotien jälkeen Tuulispäätä julkaisi Ensio Rislakki vuoteen 1949. Sen jälkeen kustantajaksi tuli Kiltalehdet Oy ja sisällöstä vastasi muutaman vuoden ajan pääasiassa Reino Palmroth eli Palle. Hänen kaudellaan lehti alkoi siirtyä pikkutuhmaan huumoriin. Tuulispää palasi lopuksi takaisin Sanomalehtimiesten lepokotisäätiön harteille, joka jatkoi sen julkaisua enää lähinnä symbolisena eleenä. Viimeisenä päätoimittajana toimi Juha Nevalainen. Vuoden 1951 jälkeen lehti ilmestyi enää kerran vuodessa, viimeisen kerran 1957. Lopettaessaan Tuulispää oli Suomen vanhin pilalehti.


title: Ivan Lebanov

text: Ivan Lebanov (s. 10. joulukuuta 1957) on entinen bulgarialainen maastohiihtäjä, olympiamitalisti.


title: Ivan Lebanov

text: Lebanov saavutti Bulgarian kaikkien aikojen ensimmäisen mitalin talviolympialaisissa sijoituttuaan kolmanneksi 30 kilometrin hiihdossa Lake Placidissa 1980. Hänen edelleen ehtivät Neuvostoliiton Nikolai Zimjatov ja Vasili Rotšev.


title: Ivan Lebanov

text: Lebanov voitti aikoinaan nuorten maailmanmestaruuden. Hänen paras sijoituksensa maailmancupissa oli kymmenes sija 15 kilometrin kilpailussa Sveitsin Le Brassus'ssa vuonna 1982.


title: Oranssikärpässieni

text: Oranssikärpässieni ("Amanita crocea") kuuluu vaarattomiin kärpässieniin ja on ruostekärpässienen kaltainen. Sitä kasvaa Suomessa koko maassa, eniten Etelä-Suomessa, rehevissä lehdoissa, ravinteisissa sekametsissä mm. koivujen ja kuusien seuralaisena ja sitä saattaa löytyä myös puistoista.


title: Oranssikärpässieni

text: Oranssikärpässieni on syötävä, maultaan mieto sieni mutta se täytyy kypsentää hyvin ennen ruoaksi valmistusta. Ulkonäöltään se on kirkkaan oranssi ja sen oranssin jalan pinta on poikittaiskuvioinen. Sillä on väljä tyvituppi ja se on sisäpinnaltaan kellertävä. Lakki on oranssi. Jalassa oleva rengas on piilossa tyvitupen sisällä.


title: Nivelrusto

text: Nivelrusto () on muodostunut lasirustosta ja se sijaitsee nivelen muodostamiseen osallistuvien luiden päissä. Sen tehtävänä on vähentää nivelen kuormitusta ja liikkeen aiheuttamaa kitkaa. Nivelrusto uusiutuu huonosti, koska sen pinnalta puuttuu rustokalvo.


title: Rudolfo Anaya

text: Rudolfo A. Anaya (s. 30. lokakuuta 1937) on meksikolais-yhdysvaltalainen kirjailija. Hänen ensimmäinen julkaistu kirjansa oli "Bless Me, Ultima" (1972), nyttemmin eräs chicanokirjallisuuden klassikkoteoksista. Hänelle myönnettiin vuonna 2001 National Medal of Arts.


title: Rudolfo Anaya

text: Anaya syntyi Uudessa Meksikossa ja opiskeli Uuden Meksikon yliopistossa. Hän puhui lapsuudenkodissaan yksinomaan espanjaa ja meni vuonna 1966 naimisiin Patricia Lawlessin kanssa.


title: Rudolfo Anaya

text: Anayalle asuu Albuquerquessa ja toimii nykyisin englannin kielen emeritusprofessorina Uuden Meksikon yliopistossa. Hänelle on myönnetty mm. "Premio Quinto Sol" -palkinto.


title: Wilhelm von Schwerin

text: Wilhelm Johan Ludvig von Schwerin (2. joulukuuta 1792 Erstavik, Nacka, Ruotsi – 27. syyskuuta 1808 Kalajoki) oli ruotsalainen kreivi ja sotilas, joka kuoli Suomen sodassa aliluutnantin arvoisena ollessaan vain 15-vuotias. Erityisesti Ruotsissa sankariksi kohotettu von Schwerin on tullut tunnetuksi varsinkin Suomen kansallisrunoilija J. L. Runebergin runoteoksesta "Vänrikki Stoolin tarinat".


title: Wilhelm von Schwerin

text: Von Schwerinin vanha aatelissuku on lähtöisin Pommerista Saksasta ja liitettiin Ruotsin aateliin 1700-luvun alussa. Wilhelm von Schwerinin isoisä, everstimarsalkka Jacob Philip von Schwerin korotettiin vuonna 1766 kreiviksi. Wilhelm von Schwerinin isä oli Ruotsille tuolloin kuuluneessa Stralsundissa syntynyt kreivi Fredrik Bogislaus von Schwerin (1764–1832), joka ryhtyi nuorena papiksi ja toimi Ruotsissa Salan kirkkoherrana. Wilhelmin äiti Lovisa Charlotta af Petersens oli tukholmalaisen hovikanslistin tytär ja Erstavikin kartanon perijätär. Perheeseen syntyi kaikkiaan yhdeksän lasta, ja kuudesta pojasta Wilhelm oli kolmas.


title: Wilhelm von Schwerin

text: Von Schwerin vietti lapsuutensa Erstavikin kartanossa ja kirjoittautui 13-vuotiaana syyskuussa 1806 vuotta vanhemman veljensä Filip Bogislauksen kanssa Karlbergin sotilasakatemiaan eli Ruotsin kuninkaalliseen sota-akatemiaan. Ruotsin jouduttua ahtaalle Suomen sodassa kuningas Kustaa IV Aadolf antoi kesäkuussa 1808 upseeripulan helpottamiseksi määräyksen, jolla parhaiten menestyneet sota-akatemian oppilaat julistettiin heti tutkintonsa suorittaneiksi. Näin von Schwerinistä tuli 11. heinäkuuta vain 15-vuotiaana Svean tykistörykmentin aliluutnantti ja kaksitykkisen patterin päällikkö. Kenraalimajuri Eberhard von Vegesackin komentamaan armeijakuntaan kuulunutta yksikköä oltiin tuolloin juuri lähettämässä Suomeen täydennysjoukoiksi.


title: Wilhelm von Schwerin

text:
Von Schwerinin patteri nousi maihin Kristiinankaupungissa elokuun lopussa, mutta ei päässyt osallistumaan vielä seuraavana päivänä Lapväärtin luona käytyyn yhteenottoon, jossa venäläiset peräätyivät. Patteri sijoitettiin sen jälkeen everstiluutnantti Thure Drufvan joukkojen tueksi turvaamaan etuasemaa Metsälän kylään kahden peninkulman päässä Lapväärtistä. Venäläisten palattua von Schwerin sai tulikasteensa 6. syyskuuta Omössassa käydyssä taistelussa ja herätti huomiota rohkeudellaan, vaikka ruotsalaiset joutuivatkin vetäytymään. Everstiluutnantti Drufva kirjoitti taistelusta virallisessa lausunnossaan, että von Schwerin oli ”neuvokas ja kylmä”.
Ratkaisevassa Oravaisten taistelussa 14. syyskuuta 1808 Wilhelm von Schwerinin patteri oli aluksi jälkijoukoissa estämässä eversti Jakov Kulnevin kasakoita ylittämästä pientä siltaa, kun von Schwerin sai luodista osuman jalkaansa. Hän kieltäytyi kuitenkin jättämästä asemaansa ja vihollisen apujoukkojen saapuessa onnistui vielä rynnäköllä pelastamaan patterinsa saartorenkaasta omien puolelle. Teon merkitystä on vaikea arvioida, mutta pidättelemällä venäläisiä von Schwerinin patteri joka tapauksessa antoi taistelussa kärsineille ja ilman ammuksia jääneille ruotsalaisten etujoukoille mahdollisuuden perääntyä pääasemaan. Myöhemmin samana päivänä hän haavoittui ruotsalaisten vastahyökkäystä seuranneessa taistelussa uudelleen ja joutui vihdoin jättämään taistelukentän. Ruotsalaisten linjojen murtuessa hän onnistui vain vaivoin pelastautumaan joutumasta vangiksi.


title: Wilhelm von Schwerin

text: Von Schwerin kuljetettiin ensin Kokkolaan Kaarlelan pappilan sivurakennukseen, jossa hän kirjoitti 17. syyskuuta vanhemmilleen kuuluisan velvollisuudentuntoaan painottaneen kirjeensä. Kirjeessä hän keskittyi kuvailemaan sotatapahtumia ilmeisesti tajuamatta pian kuolevansa. Seuratessaan vetäytyvää Ruotsin armeijaa von Schwerin näytti välillä jo toipuvan haavoistaan, mutta sai 20. syyskuuta Kalajoella haavakuumeen, ja hänet jouduttiin jättämään jälkeen. Hän kuoli Kalajoella Matturaisen talossa viikkoa myöhemmin oltuaan sodassa tasan kuukauden. Viimeiset kahdeksan päivää hän oli kovassa kuumeessa, ja hänen vierellään valvoi loppuun saakka kenraali J. F. Aminoffin adjutantti, luutnantti von Kothen, joka myös hautasi hänet Kalajoen kirkkomaalle.


title: Wilhelm von Schwerin

text: Von Schwerinin tarinaa ryhdyttiin romantisoimaan pian hänen kuolemansa jälkeen. Ruotsin nöyryyttävään tappioon päättyneestä Suomen sodasta haluttiin löytää edes jotain sankarillista ja urhoollinen 15-vuotias sankarivainaja sopi tähän tarkoitukseen. Ruotsin hovia lähellä ollut taidemaalari Fredric Westin teki jo syksyllä 1808 maalauksen, joka esitti von Schweriniä jättämässä hyvästejä veljelleen. Veli Filip von Schwerin teetti taulusta myöhemmin myyntiin litografioita, jotka levisivät laajalle. Myös isä Fredrik Bogislaus von Schwerin osallistui poikansa sankarimyytin rakentamiseen. Wilhelm von Schwerinin viimeisen kirjeen vanhemmilleen julkaisi ensi kerran Ernst Moritz Arndt jo 1809 saksankielisessä propagandalehdessä "Der nordische Kontrolleur". Historioitsija ja runoilija Erik Gustaf Geijer kirjoitti 1813 von Schwerinistä ihannoivan runon. Myös ruotsalaiset Lorenzo Hammarskiöld ja Per Atterbom kirjoittivat runoja von Schwerinistä. Sotahistorioitsija Gustaf Montgomery kuvasi von Schweriniä hyvin ylevästi kirjoittamassaan Suomen sodan historiassa. Hän oli itsekin tavannut tämän rintamalla sodan aikana. Montgomeryn teos toimi sitten Suomessa J. L. Runebergin keskeisenä vaikuttimena tämän suunnitellessa "Vänrikki Stoolin tarinoita".


title: Wilhelm von Schwerin

text: Runeberg liitti "Vänrikki Stoolin tarinoiden" vuonna 1860 ilmestyneeseen toiseen osaan von Schwerinistä kertoneen runon "Wilhelm von Schwerin", joka paalutti nuoren aliluutnantin maineen myös Suomessa. Mahdollisesti skandinavistisia herätteitä saanut Runeberg halusi runoteoksensa ensimmäisestä osasta poiketen korostaa nyt myös ruotsalaisten sankaruutta Suomen sodassa. Runebergin lähteenä oli todennäköisesti "Illustrerad Tidning" -nimisessä ruotsalaislehdessä maaliskuussa 1859 julkaistu kopio von Schwerinin viimeisestä kirjeestä. Kirjeen taistelukuvausten uskottavuutta on joiltain osin myöhemmin epäilty, mutta Runebergia tämä ei häirinnyt – hänen runonsa noudattelee pääosin kirjeen kuvausta tapahtumista. Lisäksi runossa annetaan harhaanjohtavasti ymmärtää von Schwerinin kaatuneen Oravaisten taistelussa, vaikka hän todellisuudessa kuolikin vasta kaksi viikkoa sen jälkeen, ja sanotaan von Vegesackin sekä kenraali Adlercreutzin olleen läsnä hänen paariensa ääressä. Yhtä kaikki Geijerin runo unohtui pian, mutta Runebergin ansiosta von Schwerinin muisto jäi elämään.


title: Wilhelm von Schwerin

text: Taiteilija Helene Schjerfbeck ikuisti 1886 von Schwerinin kuoleman maalaukseensa "Wilhelm von Schwerinin kuolema", joka on sijoitettu Turun taidemuseoon. Albert Edelfelt teki aiheesta "Vänrikki Stoolin tarinoiden" kuvituksensa yhteydessä maalauksen, josta on ainakin kaksi eri versiota: vuonna 1893 paperille tehty guassi "Wilhelm von Schwerin" ja vuodelta 1900 oleva originaalimaalaus "Wilhelm von Schwerinin kuolema"; molemmat kuuluvat nykyisin Ateneumin taidemuseon kokoelmiin.


title: Wilhelm von Schwerin

text: Von Schwerinin alkuperäinen hautapaikka jäi sodan jälkeen rakennetun uuden Kalajoen kirkon alle. Kalajokelaiset pystyttivät hänelle hautamuistomerkin vuonna 1903. Metsälän taistelupaikalle pystytettiin vuonna 1936 von Schwerinin muistomerkki, jonka suunnitteli Vaasan kaupunginarkkitehti Ingmar Serenius. Sen rahoittivat von Schwerinin suku ja ruotsalaisen Svean kuninkaallisen tykistörykmentin upseerikunta. Paljastustilaisuuteen osallistui noin 1 500 henkeä. Muistomerkin korkokuvan teki Fredrik Olaus Lindström jo 1908. Ruotsissa on von Schwerinin muistomerkit Tärnan kansankorkeakoulussa Salassa ja Västeråsin Djäknebergetissä. Hänen sapelinsa on näytteillä Salan maaseurakunnan kirkossa. Oravaisten taistelupaikalla valtatie 8:n tuntumassa on nykyään nähtävyytenä "Wilhelm von Schwerinin silta", eli sama silta, jolla hänen tykkinsä olivat pidätelleet venäläisiä.


title: Joe Barton

text: Joseph Linus ”Joe” Barton (s. 15. syyskuuta 1949) on yhdysvaltalainen republikaanisen puolueen poliitikko. Hän on istunut Yhdysvaltain edustajainhuoneen jäsenenä Texasin kuudennesta vaalipiiristä vuodesta 1985 lähtien.


title: Joe Barton

text: Barton syntyi Wacossa, Texasissa, ja valmistui Waco High Schoolista. Hän jatkoi opintojaan Texas A&M Universityssä ja Purduen yliopistossa. Hän pääsi edustajainhuoneeseen ensi yrittämällä voittaen demokraatti Dan Kubiakin 56 prosentilla äänistä. Hän otti Phil Grammin paikan, joka jäi tyhjäksi tämän pyrkiessä ja päästessä senaattiin.


title: Joe Barton

text: Barton on eronnut ensimmäisestä vaimostaan Janet Sue Winslowista, jonka kanssa hänellä oli kolme lasta. Nykyään hän elää avioliitossa Terri Bartonin kanssa. Hän suhtautuu epäilevästi ilmastonmuutokseen.


title: Joe Barton

text: Barton sai sydänkohtauksen Washingtonissa 15. joulukuuta 2005.


title: Cynthia Ann Parker

text: Cynthia Ann Parker (1827 Illinois – 1870) oli viimeisen Comanche-päällikkö Quanah Parkerin äiti. Hän oli uudisasukkaiden Silas ja Lucy Parkerin tytär.


title: Cynthia Ann Parker

text:
Vuonna 1836 intiaanit hyökkäsivät Cynthian perheen kimppuun uudisasukkaiden uloimmassa tukikohdassa Fort Parkerissa ja kaappasivat muutamia ihmisiä, muun muassa 9-vuotiaan Cynthian, hänen 7-vuotiaan veljensä John Parkerin ja heidän 15-vuotiaan serkkunsa Rachel Plummerin. Rachel Plummer joutui orjaksi, mutta sekä Cynthia että John kasvoivat intiaaniperheessä. Molemmat viihtyivät uudessa ympäristössä ja unohtivat entisen elämänsä. Intiaaneille oli tyypillistä, että kaapattuja lapsia kohdeltiin aivan samoin kuin intiaanilapsia, mutta kaapattuja aikuisia kohdeltiin armottomasti.
Cynthia, joka kutsuttiin Naduah’ksi (”löydetty”), meni naimisiin päällikkö Peta Noconan (”vaeltaja”) kanssa ja sai kolme lasta. Quanah oli heidän vanhin poikansa. Valkoiset etsivät Cynthia Annia jatkuvasti, ja kauppiaat näkivät hänet 24 vankeusvuoden aikana kahdesti.


title: Cynthia Ann Parker

text: Intiaanien ja valkoisten suhteet kiristyivät voimakkaasti 1850-luvulla. Vuonna 1860 Lawrence Sullivan ”Sul” Rossin sotilaat hyökkäsivät intiaanien kimppuun ja kaappasivat 33-vuotiaan Cynthian, josta oli tullut intiaani – hän ei enää osannut englantia eikä halunnut palata biologisen perheensä luo. Hän ei koskaan kotiutunut sukulaistensa luo ja yritti turhaan paeta monta kertaa.


title: Cynthia Ann Parker

text: Vuonna 1870 Cynthia Ann Parker kuoli 43-vuotiaana sukulaistensa kodissa. Hän ei koskaan saanut tietää poikiensa Quanahin ja Pecosin kohtaloa, mutta itki heitä usein ajatellen heidän saaneen surmansa Rossin tekemässä iskussa.


title: Cynthia Ann Parker

text: Cynthia Ann Parkerin kohtalo tuli tunnetuksi vuonna 1982 kun Lucia St. Clairin romaani "Ride the Wind – The Story of Cynthia Ann Parker and The Last Days of the Comanche" ilmestyi. Myös John Waynen tähdittämä elokuva "The Seachers" perustuu samaan tarinaan.


title: Vasili Rotšev (vanhempi)

text: Vasili Pavlovitš Rotšev (, s. 22. joulukuuta 1951 Ižman piiri, Komin tasavalta, Neuvostoliitto) on Neuvostoliittoa edustanut venäläinen maastohiihtäjä, viestin olympiavoittaja.


title: Vasili Rotšev (vanhempi)

text: Rotšev saavutti pronssia 15 kilometrin matkalla Falunin MM-kilpailuissa 1974. Hän hävisi kultamitalin Norjan Magne Myrmolle vain 1,55 sekunnilla ja hopean DDR:n Gerhard Grimmerille 0,64 sekunnilla. Rotšev hiihti lisäksi kolmannen osuuden hopeaa voittaneessa Neuvostoliiton 4 x 10 kilometrin viestijoukkueessa sekä sijoittui viidenneksi 50 kilometrillä.


title: Vasili Rotšev (vanhempi)

text: Lake Placidin olympialaisissa 1980 Rotšev saavutti hopeaa 30 kilometrin matkalla Nikolai Zimjatovin jälkeen. Rotšev hiihti lisäksi avausosuuden kultaa voittaneessa Neuvostoliiton viestijoukkueessa, jonka muut jäsenet olivat Nikolai Bažukov, Jevgeni Beljajev ja Nikolai Zimjatov.


title: Vasili Rotšev (vanhempi)

text: Vasili Pavlovitšin poika Vasili Vasiljevitš Rotšev kuuluu tämän päivän huippuhiihtäjiin.


title: Avigdor Jitzhaki

text: Avigdor Jitzhaki (, s. 13. syyskuuta 1949) on israelilainen Kadima-puoluetta edustava poliitikko. Hän on puolueensa parlamenttiryhmän puhemies.


title: Avigdor Jitzhaki

text: Jitzhaki vaati pääministeri Ehud Olmertin eroa Winogradin komission raportin jälkeen.


title: Eribaadad I

text: Eribaadad I oli Assyrian kuningas, joka 1383–1357 eaa. solmi liiton Mitannin vasallin Alshen ja vihollisen Artataman hurrilaisvaltion kanssa. Kun heettiläiskuningas Shuppiluliuma oli kukistanut Mitannin, Eribaadad hyökkäsi Mitanniin, vei sieltä Assyriasta varastetut kulta-aarteet pois, ja lävistytti seipäillä vangiksi viedyt hurrilaisylimykset. Eribaadad julistautui Enlilin kaskynhaltijaksi, ja otti tunnukseksi siihen aikaan yleistyvän siivekkään auringon, joka oli kuninkaan tuntomerkki. Hevonen oli tähän mennessä saapunut Assyriaankin ja näkyi ajan taiteessa.


title: Assur-Uballit I

text:
Assur-Uballit I oli Assyrian kuningas, joka hallitsi 1365–1330 eaa. Hän perusti ensimmäisen Assyrian valtakunnan ja aloitti Keski-Assyrian kauden. Yhdessä heettiläisten kanssa hän tuhosi Mitannin ylivallan ja hävitti Niniven. Myöhemmin hän liittoutui kassiittien kanssa ja päätti heettiläisten ja hurrilaisten valltakauden.
Assur-uballit I antoi tyttärensä Muballiṭat-Šērūan avioliittoon Babylonian kuninkaan Burna-Burialish II:n kanssa.


title: Adad-nirari I

text: Adad-nirari I oli 1200-luvulla eaa. hallinnut Assyrian kuningas, joka valtasi Babylonialta Rapiqumin kaupungin ja vakautti isänsä pohjoisen suunnassa tekemät aluevaltaukset. Hän valtasi myös Mitannin ja sen kuningas Šattuara I joutui hänen vasallikseen. Šattuaran poika Vasašatta kapinoi heettiläisten tuella Assyriaa vastaan, mutta kapina kukistettiin. Vasašatta jäi vangiksi ja Mitannista tuli yksi Assyrian maakunnista. Adad-nirari hallitsi täten koko Ylä-Mesopotamiaa ja Assyria ulottui lännessä Karkemišiin asti, joskin Karkemiš menetettiin heettiläisille Hattusili III:n ollessa näiden kuninkaana. Adad-nirarin käymistä sodista kertova pitkä kirjoitus on varhaisin historiallisia tietoja sisältävä assyrialainen teksti. Adad-niraria seurasi kuninkaana hänen poikansa Salmanassar I.


title: Lennart Johansson

text: Lennart Johansson (s. 5. marraskuuta 1929 Tukholma) on ruotsalainen jalkapallovaikuttaja.


title: Lennart Johansson

text: Johansson toimi Euroopan jalkapalloliiton UEFA:n puheenjohtajana vuosina 1990–2007. Samalla hän toimi kansainvälisen jalkapalloliiton FIFA:n varapuheenjohtajana.


title: Lennart Johansson

text: Johansson seurasi Jacques Georgesia UEFA:n puheenjohtajana vuonna 1990. Vuonna 2007 hän hävisi puheenjohtajaäänestyksen Michel Platinille äänin 27–23. Johansson oli ehdolla myös FIFA:n puheenjohtajaksi vuonna 1998. Hän kuitenkin hävisi äänestyksen Sepp Blatterille.


title: Lennart Johansson

text: Johanssonin kaudella Mestarien liiga perustettiin. Lisäksi hänen aikanaan EM-kilpailut laajentuivat 16 joukkueen turnaukseksi.


title: Robert Hare

text: Robert D. Hare (s. 1934 Calgary, Kanada) on kanadalainen kriminaalipsykologi. Hän on University of British Columbian professori emeritus tutkimusaloinaan psykopatologia ja psykofysiologia. Hän on luonut psykopaatin tunnuspiirteistön antisosiaalisesta persoonallisuushäiriöstä kärsivien diagnosoimiseksi ja väkivaltaisen käytöksen analysoimiseksi ylipäätään. Hän on liittovaltion poliisi FBI:n Child Abduction and Serial Murder Investigative Resources Center -keskuksen (CASMIRC) neuvonantaja ja konsultoi useita brittiläisiä ja pohjoisamerikkalaisia rangaistuslaitoksia.


title: Fight

text: Fight () on moldovalaisen laulajan Natalia Barbun kappale, jonka hän esitti vuoden 2007 euroviisuissa. Kappale sai 109 pistettä sijoittuen kymmenenneksi. Se esitettiin finaalissa viimeisenä. Taustanauhalla soi pääasiassa viulu, jota Barbu soittaa kappaleen musiikkivideossa.


title: Beethovenin kolmas

text: Beethovenin kolmas () on vuonna 2000 ensi-iltaan tullut yhdysvaltalainen elokuva. Elokuva on "Beethoven"-elokuvasarjan kolmas osa.


title: Beethovenin neljäs

text: Beethovenin neljäs () on vuonna 2001 julkaistu yhdysvaltalainen elokuva. Elokuva on "Beethoven"-elokuvasarjan neljäs osa.


title: Beethovenin viides

text: Beethovenin viides () on vuonna 2003 julkaistu yhdysvaltalainen elokuva. Elokuva on "Beethoven"-elokuvasarjan viides osa.


title: Paatsamakasvit

text: Paatsamakasvit (Rhamnaceae) on kasvien heimo. Siihen kuuluu 870–900 lajia, jotka jaetaan 50–55 sukuun. Useimmat ovat pensaita, pieniä puita ja joitakin melko jäykkävartisia köynnöksiä.


title: Paatsamakasvit

text: Vanhimmat paatsamakasveihin sijoitetut fossiilit tunnetaan liitukauden Cenomanium-vaiheen ajalta 94 miljoonaa vuotta sitten.


title: Paatsamakasvit

text: Paatsamakasvien lehdet ovat yksinkertaisia, suora- tai sahalaitaisia. Kukat ovat pieniä ja sijaitsevat lehtihangoissa.


title: Paatsamakasvit

text: Paatsamakasveja on kaikkialla maapallolla, mutta eniten subtrooppisilla ja trooppisilla alueilla. Suomessa kasvavat lajit ovat korpipaatsama ja orapaatsama.


title: Jukka Salmela

text: Jukka Arto Olavi Salmela (s. 30. joulukuuta 1958 Kangasala) on suomalainen muusikko ja musiikinopettaja Tampereen Rudolf Steiner koulussa, sekä entinen pikaluistelija.


title: Jukka Salmela

text: Jukka Salmela kilpaili Lake Placidin talviolympialaisissa vuonna 1980 ja sijoittui 18:nneksi 500 metrin ja 30:nneksi 1 000 metrin luistelussa. Saman vuoden huhtikuussa hän alitti ensimmäisenä luistelijana 37 sekunnin rajan 500 metrillä Medeossa, Neuvostoliitossa, mutta kyseessä oli epävirallinen käsiaika 36,8 sekuntia. Vuoden 1981 sprinttereiden MM-kilpailuissa Salmela sijoittui 12:nneksi ja samana vuonna hän voitti ainoan pikaluistelun Suomen mestaruutensa.


title: Jukka Salmela

text: Salmela on esiintynyt laulusolistina muun muassa yhtyeissä Salmela Komitea ja Tabula Rasa.


title: Cecil Dye

text: Cecil Henry ”Babe” Dye (13. toukokuuta 1898 – 2. tammikuuta 1962) oli kanadalainen Hockey Hall of Fameen valittu jääkiekkoilija. Dye pelasi 11 kautta hyökkääjän paikalla National Hockey Leaguen seuroissa Toronto St. Pats, Chicago Black Hawks, New York Americans ja Toronto Maple Leafs. Hän oli NHL:n 1920-luvun paras maalintekijä.


title: Cecil Dye

text: Cecil Dye pelasi myös kanadalaista jalkapalloa Toronto Argonautsissa ja baseballia.


title: Salmanassar I

text: Salmanassar I (myös Šalmānu-ašarēd) oli Assyrian kuningas 1274–1245 eaa. tai 1263–1233 eaa. Hän kukisti raa'oin ottein vallatussa pohjoisessa Urartussa eli Nairissa olleen hurrilaisten kapinan. Assyria miehitti Nairin, jossa joukot ryöstivät ja polttivat asutuskeskuksia, ja tappoivat ihmisiä armotta. Monia sokaistiin. Sotaa käytiin jo silloin raa'alla tavalla. Se oikeutettiin Assur-jumalalan palvonnalla, johon myöhemmin liittyi kiihkokansallismielisyyttä. Salmanassar yritti vallata Mitannin takaisin, ja hänen vastustajansa heettiläiset liittoutuivat Babylonian kanssa. Salmanassarin joukot ajettiin autiomaahan, mistä ne silti yllättäen hyökkäsivät. Mitannin viimeinen hurrilainen kuningas karkasi länteen. Mitannin kaupungit tuhottiin, ja 14 000 kuljetettiin pakkosiirtolaisina pois.


title: Salmanassar I

text: Salmanassar I rakensi uuden pääkaupungin Kalahiin, joka hylättiin hänen kuolemansa jälkeen.


title: Panx Romana

text: Panx Romana on kreikkalainen, vuonna 1982 perustettu punk-yhtye. Panx Romana on erityisesti kreikkalaisten anarkistien suosiossa.


title: Juan Carlos Higuero

text: Juan Carlos Higuero (s. 3. elokuuta 1978) on espanjalainen kestävyysjuoksija, päämatkanaan 1 500 metrin juoksu.


title: Juan Carlos Higuero

text: Sydneyn 2000 olympialaisissa Higuero sijoittui 1 500 metrillä kahdeksanneksi. Ensimmäisen arvokisamitalinsa hän saavutti sisäratojen EM-kilpailuissa 2002 sijoittuessaan hopealle 1 500 metrillä. Tämän saavutuksen hän toisti kolme vuotta myöhemmin. Göteborgin EM-kisoissa 2006 Higuero voitti pronssia 1 500 metrillä ja 5 000 metrillä. Sisäratojen EM-kilpailuissa 2007 hän voitti kultaa ja sisäratojen MM-kilpailuissa 2008 pronssia 1 500 metrillä. Pekingin olympialaisissa 2008 hän sijoittui 1 500 metrillä neljänneksi. Sisäratojen EM-kilpailuissa 2011 hän oli 1 500 metrillä kuudes. Göteborgin EM-hallikilpailuissa 2013 hän sijoittui 3 000 metrillä toiseksi.


title: David Lander

text: David L. Landau eli Lander (s. 22. kesäkuuta 1947 Brooklyn, New York) on yhdysvaltalainen näyttelijä. Hänet muistetaan parhaiten vuosina 1976–1982 näytetyn "Laverne and Shirley" -sarjan Squiggynä.


title: David Lander

text: Lander on nähty lisäksi muun muassa "Pulmusissa" ja Bob Newhartin show’ssa. Hän sairastui vuonna 1984 MS-tautiin, mutta puhui asiasta julkisuudessa vasta viisitoista vuotta myöhemmin; hän on nykyisin National Multiple Sclerosis Societyn hyvän tahdon lähettiläs ja julkaissut kyseisen sairauden kanssa elämistä käsittelevän kirjan "Fall Down Laughing (How Squiggy Caught Multiple Sclerosis and Didn't Tell Nobody)" (2002).


title: David Lander

text: Lander oli Michael McKeanin opiskelutoveri Carnegie Mellon -yliopistossa. Hän oli vuosina 1971–1978 naimisissa Thea Poolen kanssa, mutta erosi ja solmi 10. maaliskuuta 1979 uuden avioliiton Kathy Fieldsin kanssa. Landerilla on yksi lapsi. Hänet tunnetaan television ohella elokuvista ja jopa ääninäyttelijänä.


title: Punakaulagaselli

text: Punakaulagaselli ("Nanger dama", aiemmin "Gazella dama") on Saharassa elävä erittäin harvinainen gasellilaji. Sen määrä on romahtanut jopa 80 prosentilla kymmenen vuoden sisällä. Nisäkäsnimistötoimikunnan ehdotus lajin uudeksi suomenkieliseksi nimeksi on "valkopäägaselli".


title: Punakaulagaselli

text: Punakaulagasellilla on antilooppimaisen suuret korvat ja silmät, pienet terävät suorat tummat sarvet. Itäinen alalaji on punaista kaulaa lukuun ottamatta valkoinen, mutta levinneisyysalueensa länsiosassa laji on lähes kokonaan punaruskea valkoista kinkkua ja vatsanalusta lukuun ottamatta.


title: Bob Newhart

text: George Robert ”Bob” Newhart (s. 5. syyskuuta 1929, Oak Park) on yhdysvaltalainen stand up -koomikko ja näyttelijä. Hän voitti ensimmäisellä stand up -albumillaan "The Button-Down Mind of Bob Newhartilla" vuonna 1961 Grammyn.


title: Bob Newhart

text: Newhart on Korean sodan veteraani. Hän juonsi vuosina 1972–1978 omaa show’taan CBS:llä. Oman show’nsa ohella hän esiintyi muun muassa Dean Martinin ohjelmassa, "The Ed Sullivan Show’ssa" ja "Alfred Hitchcock Presentsissä" (1963). Hän esiintyi paitsi televisiossa, myös elokuvissa ja toimi ääninäyttelijänä.


title: Bob Newhart

text: Newhart oli "The Tonight Show Starring Johnny Carsonin" vierailevana juontajana kaikkiaan 87 kertaa ja veti myös "Saturday Night Liveä" kahdesti, vuosina 1980 ja 1995. Hän on tehnyt vierailevan esiintymisen "Simpsoneissa". Häneltä ilmestyi 20. syyskuuta 2006 lähinnä muistelmateokseksi luettava "I Shouldn’t Even Be Doing This". Hän on myös näytellyt tv-sarjoissa kuten "NCIS-rikostutkijat".


title: Bob Newhart

text: Newhart on voittanut useita palkintoja, kuten kolme Grammya ja Golden Globen. Hän on moninkertainen Emmy-ehdokas. Hän sai 6. tammikuuta 1999 tähden Hollywood Walk of Famella. Hänelle myönnettiin vuonna 2002 amerikkalaisen huumorin Mark Twain -palkinto.


title: Bob Newhart

text: Newhart on ollut vuodesta 1964 naimisissa Virginia Quinnin kanssa, ja hänellä on neljä lasta.


title: Seppo Hänninen

text: Seppo Juhani Hänninen (s. 11. heinäkuuta 1943 Parikkala) on entinen suomalainen pikaluistelija.


title: Seppo Hänninen

text: Hänninen kilpaili kolmissa olympialaisissa ja sijoittui parhaimmillaan viidenneksi Sapporon 1972 kisojen 500 metrillä. Sprinttereiden MM-kilpailuissa hänen paras saavutuksensa yksittäisellä matkalla oli neljäs sija 500 metrillä 1972 ja yhteispisteissä neljäs sija 1973. Yleisluistelijoiden MM-kilpailuissa hän sijoittui neljänneksi 500 metrillä 1970.


title: Seppo Hänninen

text: Vuosina 1973–1974 Hänninen kilpaili ammattilaisena toisena suomalaisena Leo Linkoveden ohella. Ammattilaisten EM-kilpailuissa 1974 Hänninen sijoittui yhteispisteissä neljänneksi.


title: Seppo Hänninen

text: Seppo Hännisen poika Janne Hänninen oli Suomen paras pikaluistelija 1990-luvun lopulla ja 2000-luvun ensimmäisinä vuosina.


title: Michael McKean

text: Michael McKean (s. 17. lokakuuta 1947 New York, Yhdysvallat) on yhdysvaltalainen näyttelijä.


title: Michael McKean

text: McKean syntyi New Yorkissa ja oli David Landerin opiskelutoveri Carnegie Mellon -yliopistossa. Hän esitti Lennyn roolin sarjassa "Laverne and Shirley" (1976–1983), jossa myös Landerilla oli merkittävä osa. Hänet tunnetaan lisäksi muun muassa "Saturday Night Livestä" ja Spinal Tapin jäsenenä.


title: Michael McKean

text: McKean on tehnyt lukuisia vierailevia esiintymisiä eri televisiosarjoissa ja esiintynyt myös useissa elokuvissa, joista eräs oli "Vauhdilla Chicagoon" (1987). Hän on toiminut ääninäyttelijänäkin ja tehnyt elokuvamusiikkia niin suurella menestyksellä, että voitti vuonna 2004 Grammy-palkinnon. Hän on ollut myös Oscar-ehdokkaana.


title: Michael McKean

text: McKean oli vuosina 1970–1993 naimisissa Susan Russellin kanssa ja sai kaksi lasta. Tämän avioliiton päätyttyä eroon McKean meni 20. maaliskuuta 1999 uusiin naimisiin nykyisen puolisonsa Annette O’Toolen kanssa.


title: Ted McGinley

text: Theodore Martin "Ted" McGinley (s. 30. toukokuuta 1958) on yhdysvaltalainen näyttelijä. Hänet tunnetaan rooleistaan Jefferson D'Arcyna sarjasta "Pulmuset" vuodesta 1989 sarjan päätösjaksoon asti sekä Charley Shanowskina "Hope & Faithissa" (2003–2006). Lisäksi hän esiintyi mm. "Onnen päivissä" vuosina 1980–1984 ja sen jälkeen "Lemmenlaivassa" vuoteen 1986.


title: Ted McGinley

text: McGinley syntyi Newport Beachilla, Kaliforniassa, ja pääsi Newport Harbor High Schoolista vuonna 1976. Hänet tunnetaan television ohella elokuvista, kuten pienestä roolista "Pearl Harborissa" (2001).


title: Ted McGinley

text: McGinley on ollut 21. kesäkuuta 1991 alkaen naimisissa Gigi Ricen kanssa. Parilla on yhdessä kaksi lasta.


title: Keeper of the Seven Keys

text: Keeper of the Seven Keys tarkoittaa seuraavia asioita:


title: Britannian Grand Prix 2001

text: Britannian Grand Prix 2001 oli Formula 1 -sarjan osakilpailu, joka ajettiin 15. heinäkuuta 2001 Silverstonen radalla Britanniassa. Kilpailun voitti McLarenilla ajanut Mika Häkkinen, jolle voitto oli kauden ensimmäinen. Häkkinen ajoi myös kilpailun nopeimman kierroksen ajalla 1.23,405 (kierroksella 34) sekä ylitti urallaan yli 400 pisteen rajan.


title: Paulina Porizkova

text: Paulina Porizkova (s. 9. huhtikuuta 1965) on tšekkiläissyntyinen näyttelijätär ja supermalli. Hänellä on Ruotsin ja Yhdysvaltain kansalaisuudet.


title: Paulina Porizkova

text: Porizkova syntyi Prostějovissa, mutta jätti synnyinmaansa jo ensimmäisten elinvuosiensa aikana muuttaakseen Lundiin, Ruotsiin. Hän lähetti kuviaan "Elitelle" ensimmäistä kertaa jo vuonna 1980. Hän pääsi Pariisiin ja Yhdysvaltoihin esiintyen jo pian Sports Illustratedin vuosittaisen "Swimsuit Issuen" kansissa (1984 ja 1985). Hän oli myös Estée Lauder -kosmetiikkayhtiön keulakuvana 1980-luvun lopulla.


title: Paulina Porizkova

text: Porizkova esiintyi "Gentlemen's Quarterlyssa" ja elokuussa 1987 "Playboyn" kannessa; tähän mennessä hänet on nähty mm. "Voguessa", "Ellessä", "Harper's Bazaarissa", "Selfissä", "Cosmopolitanissa" ja "Glamourissa". Hän teki näyttelijändebyyttinsä vuonna 1983.


title: Paulina Porizkova

text: Porizkova on myöhemmällä urallaan keskittynyt entistä enemmän elokuviin. Hänelle kaavailtiin vuonna 1989 Robert De Niron kanssa jaettua pääroolia Sergio Leonen seuraavaan elokuvaan, mutta hanke jäi suunnitelmaksi ohjaajan kuoltua sydänkohtaukseen. Hänellä oli muita rooleja muiden muassa elokuvissa "Arizona Dream" (1993) ja "Tuomion torstai" (1998). Päärooli hänellä oli esimerkiksi "Ninan alibissa" (1989).


title: Paulina Porizkova

text: Porizkova on ollut vuodesta 1989 alkaen naimisissa Ric Ocasekin kanssa. Parilla on vuosina 1993 ja 1998 syntyneet lapset.


title: Yli-Lemun kartano

text: Yli-Lemun kartano (myös: Ylilemun kartano) on Kaarinan Piispanristillä, Kuusistonlahden rannan tuntumassa sijaitseva kartano. Alueella uskotaan olleen asutusta jo varhaiskeskiajalta, 1200-luvulta alkaen, mutta alueen rautakautinen kasvillisuus, kartanon sijainti ja mäkinen maasto viittaavat vieläkin varhaisempaan asutukseen.


title: Yli-Lemun kartano

text:
Yli-Lemun kartano on esiintynyt asiakirjoissa monilla nimillä: Lemo, Lemmo, Leuco, Lehmo, Paavola, Kreulan ratsutila, Itätalo, Ylä-Lemu ja Yli-Lemu.
Ensimmäiset kirjalliset maininnat Yli-Lemun omistajista ovat peräisin vuodelta 1410, jolloin Ylilemun omisti lautamies Martti. Nimekkäitä omistajia ovat olleet Turun linnan linnanvouti Juhana Boose, asessori Samuel Wallenstjerna, rykmentinkirjuri Olof Dahlström, hovisihteeri Anders Mondelin, paronitar Fredrica Elisabeth von Düben, ratsumestari Karl Uggla sekä filosorian maisteri ja kirjanpainaja Johan Christopher Frenckell, jonka suku (Frenckell) omisti kartanon miltei 100 vuotta.
Kirjanpainaja Frenckellin omistaessa Yli-Lemun kartanon syttyi Suomen sota. Suomen sodan taisteluja käytiin ympäri Suomea Ruotsi-Suomen ja Venäjän välillä. Yli-Lemussa käytiin 19.–20. kesäkuuta 1808 Lemun taistelu. Taisteluun osallistuneista sotilaista kaiken kaikkiaan yli 400 kaatui. Yli-Lemun kartanon mailla kerrotaan olevan Lemun taistelussa kaatuneiden - sekä ruotsalaisten että venäläisten - sotilaitten hautoja, hautamuistomerkkejä ja tykinkuulia muistoina Suomen sodasta.
Vuonna 1869 hovioikeuden ylimääräisen notaarin Pehr Frenckellin aikaan noin kahdensadan hehtaarin kartanotilalla oli useita torppia; Harmila, Kujansuu, Löfkulla, Lund, Sarapisto ja Viperi. Asukkaita Ylilemun kartanon mailla olevissa taloissa oli 89. Frenckellien jälkeen kartanonomistajat vaihtuivat tiheään, muun muassa majatalonpitäjä Nyman, apteekkari Hjelt, Robert Mattsson ja Oscar Hartman omistivat kartanon lyhyen aikaa.
1900-luvun alkupuolella kartanon omistajana oli tehtailija Juho Tapani, joka tunnettiin yhtenä Mjösundin Keramia Oy:n omistajana ja vielä nykypäivänäkin tunnetun S-mallisen kattotiilen suunnittelijana ja patentoijana. Juho Tapanin jälkeen Yli-Lemun omisti insinööri Daniel Heickell. Hän asui Yli-Lemussa toistakymmentä vuotta vaimonsa Berthan ja lastensa ja ottolastensa kanssa. Heickellien jälkeen rakennusmestari Lauri Mattila uudisti kartanorakennusta ja talousrakennuksia 1930-luvun tyyliin. Mattiloiden jälkeen 1960-luvulla kartano siirtyi yritykseltä toiselle, eikä siihen enää tehty suurempia kunnostustöitä. Peltoja ja rakennuksia vuokrattiin muun muassa keinosiementäjälle, mobilisteille ja A-killan jäsenille.
Yli-Lemun kartanoalue rakennuksineen siirtyi tarjouskilvassa vuonna 2003 Kaarinan kaupungin omistuksesta kuvanveistäjä Heidi Limnellin omistukseen. Kartanorakennusta ympäröivät laajat peltoalueet jäivät kaupassa Kaarinan kaupungin omistukseen.


title: Yli-Lemun kartano

text: Kartanon peltoalueille on kaavailtu lähitulevaisuudessa rakennettavan asutusta, puistoalueita ja palveluja. Lisäksi kartanoalueelle suunnitellaan taiteilijayhteisöä.


title: Pink Bubbles Go Ape

text: Pink Bubbles Go Ape on saksalaisen power metal- yhtye Helloweenin neljäs studioalbumi. Ennen albumin nauhoituksia kitaristi Kai Hansen lähti yhtyeestä ja hänen tilalleen otettiin Roland Grapow. Musiikillisesti albumi on eeppisiä Keeper of the Seven Keys- albumeita kevyemmällä ja humoristisemmalla otteella tehty.


title: Markku Rokala

text: Markku Henrik Rokala (s. 25. huhtikuuta 1960 Vantaa) on suomalainen kolmiloikkaaja, joka voitti lajin Suomen-mestaruuden kolme kertaa ulkoradoilla ja neljä kertaa sisäradoilla. Koko aktiiviuransa hän edusti vantaalaista yleisurheiluseuraa Kenttäurheilijat-58. Hänen valmentajinaan ovat olleet hänen isänsä Kauko Rokala, Esa Rinne ja Tuomas Sallinen. Markku Rokala on toiminut urheiluhierojana vuodesta 1985, urheilu-uransa jälkeen usein myös Suomen yleisurheilumaajoukkueen kilpailu- ja leirimatkoilla.


title: Markku Rokala

text: Rokalan urheilu-uran kohokohta oli sijoittuminen 22-vuotiaana seitsemänneksi Euroopan-mestaruuskilpailuissa Ateenassa syyskuussa 1982 tuloksella 16,32. Kisan voitti Ison-Britannian Keith Connor tuloksella 17,29. Vajaa kuukausi aiemmin, 15. elokuuta, Rokala oli hypännyt ennätyksekseen Kouvolan Kalevan kisoissa 16,61, jolla hän voitti ensimmäisen aikuisten Suomen-mestaruutensa. Ennätyksellään hän on seitsemäntenä Suomen kaikkien aikojen kolmiloikkatilastossa. Miesten SM-mitaleita Rokalalla on 11 kappaletta. Vuosina 1981–1994 hän saavutti kolmesti SM-kultaa (1982, 1991 ja 1992) sekä kolme hopea- ja viisi pronssimitalia. Tuon 14 vuoden aikana hän jäi vain kolme kertaa mitalitta Kalevan kisoissa. SM-hallikisoista Rokalalla on kuusi kultaa (1982–1985, 1987 ja 1992), kolme hopeaa ja yksi pronssi. Aikuisten maaotteluedustuksia Rokalalla on 24, joista 11 Suomi–Ruotsi-maaottelua.


title: Markku Rokala

text:
w = myötätuulitulos
i = hallitulos


title: Laivaston monnit maissa

text: Laivaston monnit maissa on Ville Salmisen ohjaama elokuva vuodelta 1954. Elokuva perustuu Erkki Uotilan näytelmään "Laivasto tulee" vuodelta 1953. Uotila ja Salminen tekivät sen pohjalta käsikirjoituksen yhdessä. Fennada-Filmi tuotti vuosina 1952–1958 seitsemän sotilasfarssin sarjan, josta tämä oli kolmas.


title: Laivaston monnit maissa

text: Yleisö ei löytänyt elokuvaa, vaan se tuotti tappiota, arvostelijat tyrmäsivät sen lähes yksimielisesti, ja ohjaajakin totesi, että se on kamalimpia tötä, mitä hänen käsistään on lähtenyt, mutta hän teki sen kun oli pakko tehdä..


title: Laivaston monnit maissa

text: Ensi-ilta oli Helsingissä 16. heinäkuuta 1954 Rexissä ja Tuulensuussa.


title: Ric Ocasek

text: Richard ”Ric” O(t)casek (s. 23. maaliskuuta 1949 Baltimore) on yhdysvaltalainen rockmuusikko. Hänet tunnetaan paitsi The Carsin entisenä laulajana ja keulahahmona, myös tuottajana; hän on tällä alalla tehnyt työtä muiden muassa Weezerille, Raffille, NOFX:lle, Bad Brainsille, Three Six Mafialle, Big Punille, No Doubtille, Deborah Gibsonille ja Suicidelle.


title: Ric Ocasek

text: Ocasekin ensimmäinen sooloalbumi "Beatitude" julkaistiin Geffen Recordsilla vuonna 1982, ja sen yhteydessä nousi listan 15. sijalle single "Emotion in Motion". Ocasekin ura on jatkunut The Carsin hajottua 1988. Hänen tuorein oma studioalbuminsa on "Nexterday" (2005). Hän on levyjensä lisäksi julkaissut runokokoelman "Negative Theatre" (1993).


title: Ric Ocasek

text: Ocasek meni vuonna 1989 naimisiin jo vuodesta 1984 tuntemansa näyttelijä-malli Paulina Porizkovan kanssa kahden aiemman avioliiton päätyttyä eroon. Parilla on kaksi yhteistä lasta, ja he ovat yhä naimisissa.


title: Uinti kesäolympialaisissa 1960

text: Vuoden 1960 kesäolympialaisissa, Italian Roomassa, uitiin yhteensä 15 uintimatkaa. Miehet kilpailivat kahdeksassa ja naiset seitsemässä lajissa. Uusina lajeina olympialaisten ohjelmassa olivat sekauintiviestit.


title: Kronobergsparken

text: Kronobergsparken on puisto Kungsholmenin kaupunginosassa Tukholmassa, Ruotsissa. Puistoa rajaavat kadut Kronobergsgatan, Parkgatan, Polhemsgatan ja Bergsgatan. Puisto luotiin Albert Lindhagenin suunnitelman pohjalta 1800-luvun lopulla.


title: Kronobergsparken

text: Aluetta, jossa puisto sijaitsee, kutsuttiin alkujaan nimellä Kronoberget. Kronoberget säilyi myös puiston nimenä vuoteen 1962 saakka. Pinta-alaltaan puisto on noin 5,5 hehtaarin suuruinen, ja siellä sijaitsee Kungsholmenin korkein kohta. Vuonna 1979 puistoon sijoitettiin taiteilija Barbro Lindvall-Liljanderin veistos "Ikaros med draken".


title: Kronobergsparken

text: Kronobergsparkenin länsilaidalla sijaitsee juutalainen hautausmaa. Hautausmaa luotiin jo vuonna 1787. Sinne on haudattu 209 ihmistä, ja viimeisin hautaus tapahtui vuonna 1857.


title: Sixx: A.M.

text: Sixx:A.M. on Nikki Sixxin perustama yhtye. Sixx tunnetaan glam metal -yhtye Mötley Crüen basistina. Sixx:A.M. on julkaissut neljä albumia, "The Heroin Diariesin," "This Is Gonna Hurtin, Modern Vintagen" ja Prayers For The Damned. Ensimmäinen albumi toimii soundtrackina Sixxin kirjalle "The Heroin Diaries" ja toinen albumi toimii soundtrackina Sixxin kirjalle "This is gonna hurt" (suom. "Nikki Sixxin Maailma").


title: Sixx: A.M.

text: Yhtyeen livedebyytti tapahtui Crash Mansionissa 16. heinäkuuta 2007. He soittivat viisi kappaletta uudelta albumiltaan.


title: Tuomelan tammimetsä

text: Tuomelan tammimetsä on Länsi-Vantaan Linnaisten kaupunginosassa sijaitseva noin 10 hehtaarin laajuinen metsäalue, jossa kasvaa runsaasti tammea ja pähkinäpensasta. Kyseessä on Tammiston luonnonsuojelualueen ohella yksi suurimmista pääkaupunkiseudun luontaisesti syntyneistä tammimetsistä. Muista jalopuista alueella esiintyy yksittäisinä kappaleina saarnia ja metsälehmusta sekä alueen kaakkoiskulmassa hieman tervaleppää. Alueen on omistanut Vantaan kaupunki vuodesta 2002. Sitä ennen alue kuului Tuomelan tilaan. Vantaan yleiskaavaehdotuksessa (keväällä 2007) Tuomelan tammimetsä on merkitty Vantaan kaupungin kartalla LUO-alueeksi (luonnon monimuotoisuuden kannalta tärkeä alue). Alueen eteläpuolella sijaitsee Furumossenin räme ja Linnaistenpuisto, pohjoispuolella taas Hämeenkylän pellot ja vanha kansakoulu (Tuomelan koulu). Alue on suosittua ulkoilualuetta.


title: Tuomelan tammimetsä

text: Alueella on vuodesta 2003 tehty vapaaehtoisvoimin hoitotöitä, joiden tavoitteena on parantaa jalopuiden elinympäristöä ja luonnon monimuotoisuutta.


title: Tampereen Popteatteri

text: Tampereen Popteatteri oli tamperelainen teatteriryhmä, joka perustettiin syksyllä 1968. Takana oli mm. Tampereen ortodoksisen seurakunnan näytelmäkerho, jonka toimintaa johti Reijo Paukku. Hänestä tuli myös Tampereen Popteatterin johtohahmo. Popteatterin ensimmäinen näytelmä oli Ernst Langen kirkkonäytelmä ""Kadonnut hopearaha"", jota esitettiin Kalevan kirkossa. Joulukuussa 1968 ryhmä nousi julkisuuteen tultuaan valituksi Suomen edustajaksi seuraavan vuoden harrastajateatterifestivaaleille Monacoon näytelmällä ""Laulu tulipunaisesta kukasta"".


title: Tampereen Popteatteri

text: Tampereen Teatterikesä myönsi avustusta suomenkielisen version tuottamiseen Gerome Ragnin ja James Radon kirjoittamasta ja Galt MacDermotin säveltämästä hippimusikaalista Hair. Musikaali esitettiin Teatterikesässä elokuussa 1969, ja se herätti suurta huomiota, ja sitä verrattiin kolme vuotta aiemmin Ylioppilasteatterin esittämään "Lapualaisoopperaan". Se oli myös taloudellinen menestys. Esityksen jälkeen Popteatteri voitti Tulipunakukallaan Monacon festivaalin. "Hair"-musikaalia esitettiin kahden vuoden aikana ympäri Suomea yhteensä 250 kertaa.


title: Tampereen Popteatteri

text: Vuonna 1970 Popteatteri esitti Helsingin Juhlaviikoilla Hairin vanavedessä syntyneen musikaalin ""Salvation"". Se ei menestynyt odotetusti, joten seuraavaksi tehtiin oma versio Astrid Lindgrenin lastenklassikosta Peppi Pitkätossu, joka keräsi kolmisentuhatta katsojaa enemmän. Täysi epäonnistuminen oli alle kymmeneen esityskertaan jäänyt versio musikaalista West Side Story, jonka pääosaan Bernardona saatiin laulaja Frederik.


title: Tampereen Popteatteri

text: Vuoden 1971 teatterikesän esityksenä oli ""Huuto ihmisestä"" ja vuoden 1972 esityksenä ""Jeesus Kristus - Supertähti"". Vaikka nämä esitykset olivatkin kohtalaisia menestyksiä, Popteatterin taloudellinen tilanne heikkeni nopeasti, mikä johti toiminnan loppumiseen. Popteatterin Hair-musikaalin lauluista tehtiin LP-levy, ja monet sen kappaleista, kuten ""Aquarius"" ja ""Kulje valoon,kulje aurinkoon "" ovat muodostuneet ikivihreiksi.


title: Tampereen Popteatteri

text: Reijo Paukku sanookin muistelmissaan, että "Popteatterin velkojen johdosta ulosottoviraston ystävälliset virkamiehet kävivät vuosien ajan tilipussillani mutta loppuihan se aikanaan!"


title: Hagaparken

text: Hagaparken on englantilaistyylinen puisto Ruotsissa Solnan kunnassa lähellä Tukholmaa. Puisto luotiin kuningas Kustaa III:n määräyksestä. Se sijaitsee Brunnsvikenin läntisellä rannalla ja ulottuu etelästä Stallmästaregårdenista pohjoiseen Frösundavikiin.


title: Hagaparken

text: Hagaparken luotiin vuosina 1780–1797. Puistoa koristavat erilaiset paviljongit ja huvirakennukset. Puiston ja sen rakennusten suunnittelusta vastasivat arkkitehdit Fredrik Magnus Piper, Louis Jean Desprez, Olof Tempelman, Carl Christoffer Gjörwell ja Louis Masreliez. Tempelman suunnitteli vuosina 1787–1789 rakennetun , Gjörwell ”ekotemppelin” sekä 1804 valmistuneen kuningattaren paviljongin (nyk. Hagan linna), Piper itse puiston sekä 1786 valmistuneen turkkilaisen kioskin ja Desprez kiinalainen paviljongin sekä 1787 valmistuneen niin sanotun kupariteltan. Desprez suunnitteli puistoon myös linnan, josta toteuttiin vuosina 1786–1792 perustukset, mutta sen rakentaminen ei edennyt pidemmälle.


title: Hagaparken

text: Vuonna 1935 puistolle myönnettiin byggnadsminne-asema. Vuodesta 1994 Hagaparken on osana Ekoparkenia kuulunut Ruotsin ensimmäiseen kansalliseen kaupunkipuistoon.


title: The Heroin Diaries

text: The Heroin Diaries (suom. Heroiinipäiväkirja) on hard rock -yhtye :n debyyttialbumi. Se toimii soundtrackina yhtyeen basistin Nikki Sixxin kirjalle Heroiinipäiväkirja. Albumi julkaistiin 21. elokuuta 2007.


title: Seek & Destroy

text: Seek & Destroy on Metallican vuonna 1983 julkaistun debyyttialbumin Kill 'Em All yhdeksäs kappale. Kappaleesta on tullut yksi fanien suosikeista, ja sitä on soitettu käytännössä melkein jokaisessa Metallican konsertissa. Yhtyeen viimeisimmällä Sick of the Studio '07 -kiertueella siitä tuli säännöllinen lopetuskappale.


title: Seek & Destroy

text: Kappale kertoo yksinkertaisesti halusta tappaa tai kostaa jollekin joka sen ansaitsee. Livenä soitettuna James Hetfield usein korvaa sanoituksen alusta "in the city tonight" sanan "the city" sillä kyseisellä kaupungilla missä he esiintyvät. Jason Newstedin ollessa bändissä hän usein lauloi livekeikoilla kappaleen Hetfieldin sijasta.


title: Lars Huldén

text: Lars Evert Huldén (5. helmikuuta 1926 Pietarsaari – 11. lokakuuta 2016 Helsinki) oli suomenruotsalainen kirjailija, kielentutkija ja kääntäjä. Hän opiskeli Helsingin yliopistossa ja väitteli vuonna 1957 ruotsin pohjalaismurteista. Hän hoiti yliopiston pohjoismaisten kielten professuuria vuosina 1964–1989. Tutkijana hän keskittyi ruotsin kielen murteisiin, Suomen ruotsinkielisten alueiden paikannimistön alkuperään sekä runoilijoihin Carl Michael Bellman ja Johan Ludvig Runeberg. Vuosina 1958–2014 Huldén julkaisi yhteensä nelisenkymmentä runokokoelmaa. Hän kirjoitti myös lauluja, revyitä ja kabareetekstejä. Huldén käänsi ruotsiksi suomenkielisiä näytelmiä ja runoutta (muun muassa Kalevalan vuonna 1999) sekä englanninkielisiä tekstejä, muun muassa William Shakespearen tuotantoa.


title: Lars Huldén

text: Lars Huldénin isä oli kirjailija ja maanviljelijä Evert Huldén. Muusikko ja kääntäjä Mats Huldén on Lars Huldénin poika. Huldénin juuret ovat pohjalaisessa talonpoikaissuvussa, ja kotiseutu Munsala esiintyy toistuvasti inspiraation lähteenä hänen runoudessaan.


title: Tapio Laakso (aktivisti)

text: Tapio Laakso (s. 3. kesäkuuta 1981 Vantaa) on suomalainen kansalaisaktivisti ja poliitikko. Laakso on työskennellyt Suomen Greenpeacen ohjelmajohtajana tammikuusta 2011 ja Pohjoismaiden Greenpeacen Arktis-kampanjavastaavana marraskuusta 2013. Hän toimi Vihreiden nuorten ja opiskelijoiden liiton puheenjohtajana vuosina 2006–2007 ja työministeri Anni Sinnemäen erityisavustajana vuonna 2010.


title: Tapio Laakso (aktivisti)

text: Laakson poliittinen tausta on globalisaatiokriittisessä liikkeessä. Hän on toiminut aktiivisesti myös siirtolaisten oikeuksia ja vapaata liikkumista puolustavissa kampanjoissa ja oli tuomassa prekariaattiliikettä Suomeen. Laakso oli myös perustamassa Independent Media Centerin suomalaisversiota Vaikuttava tietotoimisto. Laakso on opiskellut Helsingin yliopistossa talous- ja sosiaalihistoriaa.


title: Tapio Laakso (aktivisti)

text: Vihreissä nuorissa ja opiskelijoissa Laakso on ollut mukana vuodesta 2001. Laakso on ollut myös vihreiden puoluevaltuuskunnan jäsen. Lisäksi hän on toiminut muun muassa puolueen perustulotyöryhmässä ja ollut ehdolla eduskuntavaaleissa 2007. Helsingin kaupunginhallituksen varajäsen Laakso oli 2007–2011, sitä ennen hän oli toiminut Maahanmuutto- ja kotoutumisasioiden neuvottelukunnassa. Kunnallisvaaleissa 2008 hänet valittiin kaupunginvaltuuston varajäseneksi, mutta erosi tehtävästä vuonna 2011.


title: Tapio Laakso (aktivisti)

text: Vasemmistoliiton entinen kansanedustaja Jaakko Laakso on Tapio Laakson isä. Vihreiden kansanedustaja Emma Kari on Laakson puoliso.


title: Oksana Tšelyševa

text: Oksana Tšelyševa on venäläinen toimittaja, ihmisoikeusaktivisti sekä yksi Nižni Novgorodiin perustetun Venäjä–Tšetšenia-ystävyysseuran johtajista.


title: Oksana Tšelyševa

text: Hän piti 2007 ETYJ:n Demokraattisten instituutioiden ja ihmisoikeuksien toimiston järjestämässä tilaisuudessa puheen, mikä johti Venäjän federaation ulkoasiainministeriön edustajien ulosmarssiin.


title: Suzanne Reuter

text: Suzanne Alexandra Maria Reuter (s. 14. kesäkuuta 1952 Tukholma) on ruotsalainen näyttelijä. Reuter kasvoi Göteborgissa ja opiskeli kaupungin teatterikorkeakoulussa vuosina 1976–1979 ja näytteli sen jälkeen vuoden ajan Norrköpingin kaupunginteatterissa. Reuterin ensimmäinen suuri elokuvarooli oli Kjell Sundvallin esikoiselokuvassa "Lyckans ost" vuonna 1983. Reuter on tullut tunnetuksi etenkin komediennena.


title: Suzanne Reuter

text: Reuterin äiti oli näyttelijä Bojan Westin. Reuter avioitui vuonna 1987 ruotsalaisen näyttelijän ja ohjaajan Tomas Ponténin kanssa ja erosi tästä vuonna 2000.


title: Vaarna (mormonismi)

text: Vaarna () on Myöhempien aikojen pyhien Jeesuksen Kristuksen kirkon hallinnollinen yksikkö, joka tietyllä tavalla vastaa kristillisten kirkkojen hiippakuntaa. Kyseessä on useiden mormonikirkon seurakuntien yhteenliittymä, jolla on oma hallinto. Vaarna muodostaa MAP-kirkon hallinnossa keskitason hallinnollisen yksikön seurakunnan sekä kirkon keskushallinnon välillä.


title: Vaarna (mormonismi)

text: Nimitys vaarna viittaa teltan pystytyksessä käytettävään telttavaarnaan. Ajatuksena on, että vaarnat tukevat Kristuksen kirkkoa samoin kuin telttavaarnat tukevat telttaa. Joskus käytössä onkin myös nimitys Siionin vaarna.


title: Vaarna (mormonismi)

text: Ensimmäinen myöhempien aikojen pyhien vaarna järjestettiin kirkon päämajassa Kirtlandissa, Ohiossa 17. helmikuuta 1834. Tällöin kirkon profeetta Joseph Smith valittiin ensimmäiseksi vaarnanjohtajaksi. Toinen vaarna järjestettiin Clay Countissa, Missourissa, saman vuoden heinäkuun 3. päivänä, ja sen johtajaksi valittiin David Whitmer. Missourin vaarna siirrettiin Far Westiin 1836. Kirtlandin vaarna hajotettiin pyhien jouduttua jättämään seudun 1838. Samana vuonna järjestettiin vaarna Adam-ondi-Ahmaniin, mutta se hajotettiin pian järjestämisen jälkeen. Vuonna 1839 kirkon uusi keskusvaarna järjestettiin Nauvoossa, Illinoisissa.


title: Vaarna (mormonismi)

text: Joseph Smithin murhan jälkeen 1844 hänen perustamansa kirkko joutui hajaannuksen tilaan ja vaarnojen toiminta lamaantui. Kaikki olemassa olevat Siionin vaarnat hajotettiin 1846, koska suurin osa myöhempien aikojen pyhistä oli matkalla Brigham Youngin johdolla länteen, kohti Utahia.


title: Vaarna (mormonismi)

text:
Ensimmäinen Utahissa järjestetty vaarna oli Salt Lake Cityn vaarna, joka järjestettiin 3. lokakuuta 1847. Brigham Youngin kuollessa kirkolla oli kaksikymmentä vaarnaa, joissa oli arviolta 250 seurakuntaa. Vuoden 2006 lopulla MAP-kirkolla oli 2 745 toimivaa vaarnaa. Suomessa toimii tällä hetkellä kaksi vaarnaa, Helsingin vaarna, joka järjestettiin 1977 ja Tampereen vaarna, joka järjestettiin 1983.
MAP-kirkossa alue tai lähetyskenttä voidaan järjestää vaarnaksi, kun alueella on riittävästi toimivia seurakuntia ja kirkon jäseniä. Tällöin lähetusalueesta tulee kirkon itsehallinnollinen yksikkö, joka ei enää toimi lähetystyötä johtavan lähetysjohtajan johdossa. Vaarnoja voidaan muodostaa myös jakamalla kasvanut vaarna kahdeksi (tai kaksi vaarnaa kolmeksi). Vaarnan perustaminen edellyttää tosin myös, että alueella on riittävä määrä kelvollisia Melkisedekin pappeuden haltijoita nousemaan vaarnan viranhaltijoiksi. Joskus lähetyskentän järjestämistä vaarnaksi joudutaan lykkäämään pitkäänkin juuri tämän asian takia. Suomessa Pietarsaaren, Oulun ja Kuopion piireihin kuuluvat seurakunnat ovat Suomen lähetyskentän alaisuudessa.


title: Vaarna (mormonismi)

text: Vaarnan johtajana toimii vaarnanjohtaja (engl. "stake president"), jolla on apunaan ensimmäinen ja toinen neuvonantaja. Yhdessä nämä muodostavat vaarnan johtokunnan. Heidän apunaan vaarnan hallinnossa toimii kaksitoistajäseninen vaarnan korkea neuvosto. Kaikkien vaarnan johdossa toimivien tulee olla ylipappeja. He ovat vastuussa vaarnan hallinnon toimivuudesta. Samalla he palvelevat paikallisseurakuntia ja toimivat yhdistävänä linkkinä seurakuntien ja kirkon keskushallinnon välillä. Vaarnatasolla toimii yleensä myös kirkon apujärjestöjä. Näistä tärkeimmät ovat vaarnan apuyhdistys eli naisten järjestö, vaarnan alkeisyhdistys eli pienten lasten järjestö sekä vaarnan Nuorten miesten ja Nuorten naisten yhdistykset. Nämä järjestävät vaarnan tasolla yhteistyötä paikallisseurakuntien vastaavien järjestöjen kanssa sekä palvelevat vastaavia järjestöjä seurakunnissa järjestämällä niille koulutusta, materiaalia, neuvontaa jne.


title: Vaarna (mormonismi)

text: Kaikki vaarnatason johtajat toimivat viroissaan vapaaehtoispohjalla, siis ilman rahallista korvausta. Heidät kutsuu virkaan kirkon keskusjohto, joka tekee päätöksensä virallisesti rukouksen avulla ja Jumalan johdattamana. Toisaalta kaikki vaarnan viranhaltijat on hyväksyttävä, ennen kuin he voivat astua virkaan. Kirkon jäsenet hyväksyvät vaarnan viranhaltijat joko joka toinen vuosi järjestettävissä vaarnakonferensseissa tai seurakunnittain jumalanpalveluksen yhteydessä.


title: Vaarna (mormonismi)

text: Vaarnan viranhaltijat pitävät yhteyttä paikallisseurakuntiin vierailemalla niissä säännöllisin väliajoin. Samalla heillä on mahdollisuus tavata seurakuntien johtoa ja keskustella heidän kanssaan seurakuntien toiminnasta sekä mahdollisista vaikeuksista. Tärkeä yhteydenpidon muoto on myös kahdesti vuodessa järjestettävät vaarnakonferenssit, joissa on usein vieraina kirkon korkeimpia viranhaltijoita. Joskus vieraana voi olla joku kirkon apostoleista. Vaarnakonferenssin yhteydessä on myös toimintaa eri erikoisryhmille.


title: Pandion II

text:
Pandion II () oli kreikkalaisessa mytologiassa Ateenan kuningas, Kekrops II:n ja Metiadusan poika.
Hän nousi valtaistuimelle isänsä kuoleman jälkeen, mutta hänen setänsä Metionin pojat ajoivat hänet maanpakoon ja nostivät isänsä valtaan. Pandion pakeni Megaraan kuningas Pylaan luokse, jossa hän meni naimisiin tämän tyttären Pylian kanssa. He saivat neljä poikaa, Aigeuksen, Pallaan, Nisoksen ja Lykoksen, sekä yhden tyttären, joka meni naimisiin Skrionin kanssa. Myöhemmin Pylas lähti vapaaehtoisesti maanpakoon tapettuaan setänsä Biaan, mutta ennen lähtöään hän järjesti vävynsä seuraajakseen.


title: Pandion II

text: Pandionin sairastuttua ja kuoltua Nisos seurasi häntä Megaran kuninkaana. Loput hänen pojistaan palasivat kuitenkin Ateenaan, ja he ajoivat Metionin pojat pois kaupungista ja asettivat Aigeuksen valtaistuimelle.


title: Stefan Schwarz

text: Stefan Schwarz (s. 18. huhtikuuta 1969, Malmö, Ruotsi) on ruotsalainen entinen jalkapalloilija, pelipaikaltaan keskikenttäpelaaja.


title: Stefan Schwarz

text: Schwarz edusti seuratasolla kotimaassaan Malmöä, Saksassa Leverkusenia, Portugalissa Benficaa, Englannissa Arsenalia ja Sunderlandia, Italiassa Fiorentinaa sekä Espanjassa Valenciaa. Hän saavutti urallaan yhden Ruotsin-mestaruuden ja kaksi Portugalin-mestaruutta.


title: Stefan Schwarz

text: Schwarz pelasi Ruotsin maajoukkueessa 69 ottelua ja teki niissä kuusi maalia vuosina 1989–2001. Hän edusti Ruotsia MM-kisoissa vuosina 1990 ja 1994 sekä EM-kisoissa vuonna 1992. Schwarz saavutti Ruotsin riveissä MM-pronssia vuonna 1994. Hänet palkittiin Guldbollenilla Ruotsin vuoden pelaajana vuonna 1999.


title: Nelli Berg

text: Nelli Emilia Berg-Väänänen (o.s. Berg, s. 23. heinäkuuta 1985) on suomalainen jalkapalloilija. Keskikentällä tai puolustajana pelaava Berg-Väänänen on Kuopion Mimmifutiksen kasvatti. Hänellä on tilillään useita ikäluokkiensa maaotteluita.


title: Nelli Berg

text: Berg-Väänänen oli KMF:n ykkösjoukkueen tärkeimpiä pelaajia vuosia, kunnes siirtyi syksyllä 2007 pelaaja-agentti Fernando de Napolin junaileman kaupan myötä ammattilaiseksi italialaiseen Reggianaan. Hän oli ensimmäinen KMF:stä ulkomaille ammattilaiseksi siirtynyt pelaaja. Kaudeksi 2008 Berg-Väänänen palasi jälleen KMF:n paitaan, ja hänet valittiin joukkueensa kapteeniksi. Kausi 2008 päättyi KMF:n osalta Naisten Liigan kolmanteen sijaan. Kyseessä oli edustusjoukkueen ensimmäinen mitalisijoitus.


title: Nelli Berg

text: Berg-Väänänen pelasi viimeisen ottelunsa KMF:ssä kaudella 2011. Hän ei pelannut kaudella 2012 missään joukkueessa, mutta teki paluun Naisten Liigaan kaudella 2013 Kuopion Pallokissoissa.


title: Nelli Berg

text: Berg-Väänänen on koulutukseltaan sairaanhoitaja. Kunnallisvaaleissa 2008 hänet valittiin Kuopion kaupunginvaltuustoon Kansallisen Kokoomuksen listalta. Hän oli vuonna 2009 aloittaneen valtuuston toiseksi nuorin jäsen. Eduskuntavaaleissa 2011 hän oli kokoomuksen kansanedustajaehdokkaana Pohjois-Savon vaalipiirissä. Berg-Väänänen pyrki jälleen eduskuntaan kokoomuksen ehdokkaana vuoden 2015 eduskuntavaaleissa Savo-Karjalan vaalipiiristä.


title: Nelli Berg

text: Nellin siskot Neea ja Ninni ovat myös pelanneet KMF:ssä. Heidän isänsä Teppo Berg toimi pitkään seuran puheenjohtajana.


title: Kalle Westerlund

text: Karl "Kalle" Mauritz Westerlund (22. syyskuuta 1897 Helsinki – 11. helmikuuta 1972 Helsinki) oli suomalainen painija ja olympiamitalisti.


title: Kalle Westerlund

text: Kalle Westerlund saavutti kreikkalais-roomalaisen painin 67,5 kilon sarjassa olympiapronssia Pariisin 1924 olympialaisissa. Helsingin MM-kilpailuissa 1921 hän sijoittui neljänneksi. Pohjoismaiden mestaruuden hän voitti 1925 ja ainoan Suomen mestaruutensa 1927. Seuratasolla hän edusti Helsingin Atleettiklubia.


title: Kalle Westerlund

text: Kalle Westerlundin veljistä Edvard Westerlund oli painin olympiavoittaja ja myös Emil Westerlund osallistui painijana olympiakisoihin.


title: Kalle Westerlund

text: Kalle Westerlund toimi 36 vuotta Suomen tasavallan presidentin autonkuljettajana. Tehtävässään hän ehti palvella seitsemää eri presidenttiä.


title: Hans Ruin

text: Hans Waldemar Ruin (18. kesäkuuta 1891, Helsinki – 3. marraskuuta 1980, Tukholma) oli suomenruotsalainen esteetikko ja kirjailija. Ruin toimi Åbo Akademin filosofian professorina vuosina 1945–1946 ja Lundin yliopiston estetiikan dosenttina 1947–1957.


title: Hans Ruin

text: Ruin oli Ruotsin kansalainen vuodesta 1947. Ruinin isä oli kasvatustieteilijä, mm. Helsingin yliopiston rehtorina toiminut Waldemar Ruin. Kirjailija David Lagercrantz on Hans Ruinin tyttärenpoika.


title: Leppäkaarre

text: Leppäkaarre on asuinalue Siilinjärvellä. Leppäkaarre sijaitsee noin kahden kilometrin päässä Siilinjärven keskustasta itään. Leppäkaarre on ollut jo pitkään yksi Siilinjärven suurimmista asuinalueista ja se laajenikin huomattavasti vuosikymmeniä sitten, kun alueelle rakennettiin useita kerrostaloryhmittymiä. Viime vuosinakin alue on laajentunut edelleen lähinnä omakotitalo- sekä rivitalorakentamisen muodossa.


title: Leppäkaarre

text: Varsinaisen Leppäkaarteen lisäksi yleisesti Leppäkaarteeseen katsotaan kuuluvaksi siihen kiinni kasvaneet Mäkelän ja Mikonmäen asuinalueet. Myös lähellä sijaitsevat Honkamäen, Päivärinteen ja Joentauksen asuinalueet ovat kasvaneet kiinni Leppäkaarteeseen.


title: Leppäkaarre

text: Leppäkaarteen pääkadut ovat Leppäkaarteentie ja Laitilantie. Alueella sijaitsee päiväkoti, urheilualue, uimaranta ja pub.


title: Leppäkaarre

text: Lännessä Leppäkaarre rajoittuu Joentaukseen ja Siilinjokeen, etelässä Siilinlahteen, idässä alkavaan maaseutualueeseen ja pohjoisessa Honkamäkeen ja Päivärinteeseen.


title: Päivärinne (Siilinjärvi)

text: Päivärinne on asuinalue Siilinjärvellä. Päivärinne sijaitsee noin kahden kilometrin päässä kunnan keskustasta itään. Päivärinnettä on rakennettu pääasiassa 1990-luvulta lähtien. Alue koostuu lähinnä omakoti- ja rivitaloista.


title: Päivärinne (Siilinjärvi)

text: Päivärinne sijaitsee Leppäkaarteen pohjoispuolella ja pohjoisessa se rajoittuu Kantatie 75:een. Lännessä Päivärinne rajoittuu Siilinjokeen ja idässä Tynnöriseen. Päivärinteen halki kulkee Laitilantie, joka on alueen pääkatu joka kulkee Kantatie 75:den valoristeyksestä Leppäkaarteeseen.


title: Päivärinne (Siilinjärvi)

text:
Alueella on päiväkoti ja kaksi koulua: Päivärinteen alakoulu, jossa on vuosiluokat 1. ja 2. sekä Siilinpään erityiskoulu. Alueella sijaitsee Siilinjärven ABC-liikennemyymälä. 15.12.2011 uutisoitiin, että Tokmanni aikoo rakentaa noin 4000 neliön tavaratalon Päivärinteelle. Lisäksi suunnitelmaan kuuluisi 450 kerrostaloalue sekä ABC:n laajennus Päivärinteen koulusta lähtee myös hiihtolatu Honkamäen kautta Jynkänmäelle.
Alueen keskellä on puisto, jossa on leikkipuisto.


title: Päivärinne (Siilinjärvi)

text:
Alueen erottaa muista kunnanosista yleensä metsä. Leppäkaarteen ja Päivärinteen välillä sijaitsee rehevöitynyt entinen mäntymetsä, Honkamäen ja Päivärinteen erottaa myös samankaltainen, puistomainen metsä, jossa kulkee paljon polkuja ja myös hiihtolatu.
Simonsalon erottaa päivärinteestä valtatie, ja Siilinpäästä joki, puistometsä ja pelto. Alue on entistä peltoa joka on nyttemmin metsitetty(lehtoa), ja sittemmin rakennettu asuinalueeksi.


title: Justin Sullivan

text: Justin Sullivan (s. 8. huhtikuuta 1956 Jordans, Buckinghamshire, Englanti) on englantilainen laulaja ja lauluntekijä. Hän toimii laulajana, sanoittajana ja kitaristina New Model Army -rockyhtyeessä, jonka hän perusti vuonna 1980 yhdessä basisti Stuart Morrow’n kanssa kotikaupungissaan Bradfordissa.


title: Justin Sullivan

text: Sullivanin vanhemmat olivat kveekareita, isän suku kanadanirlantilaisia ja äidin peräisin Lontoosta. Hänen synnyinkylänsä Jordans on yksi kveekareiden varhaisimmista keskuksista Englannissa. Vuonna 1976 Sullivan muutti Bradfordiin, missä New Model Army sai myöhemmin alkunsa. Hän on kautta vuosien osallistunut aktiivisesti monenlaisiin hyväntekeväisyys- ja avustuskampanjoihin muun muassa englantilaisten kaivostyöläisten, antifasistien, kodittomien, huumevieroitusklinikoiden ja turvapaikanhakijoiden puolesta.


title: Justin Sullivan

text: New Model Armyn lisäksi Sullivan on jäsen Red Sky Covenissa, pitkäikäisessä keikkakokoonpanossa, jonka esitykset ovat omalaatuinen yhdistelmä akustista livemusiikkia, runonlausuntaa ja stand up -komiikkaa. Vuonna 2003 Sullivan debytoi soolouralla albumillaan "Navigating by the Stars".


title: Ahmo

text: Ahmo on asuinalue Siilinjärvellä. Ahmo sijaitsee noin kilometrin päässä Siilinjärven keskustasta pohjoiseen. Ahmon asuinrakentaminen koostuu omakoti- ja rivitaloista.


title: Ahmo

text: Siilinjärven lukio ja Ahmon koulu sijaitsevat Ahmolla. Siilinjärvi–Viinijärvi-rata sekä Siilinjoki alkavat Ahmolta.


title: Ahmo

text: Ahmon urheilukeskus ei sijaitse Ahmon asuinalueella, vaan noin kahden kilometrin päässä lännessä. Välissä ovat Savon rata, Räisälä ja Ahmonlampi.


title: Sosialistinen puolue

text:
Sosialistinen puolue voi tarkoittaa seuraavia puolueita:
Sosialistinen puolue voi tarkoittaa myös seuraavia puolueita, joiden nimen osa termi on:


title: Leikari

text: Leikari () on keskiajalla suomenkielisellä alueella käytetty nimitys henkilöstä, jota myöhäisantiikin aikana nimitettiin ilveilijäksi ja näyttelijäksi. Pohjoismaihin leikareita tuli kristinuskon mukana, ja heitä tavataan ainakin jo ennen vuotta 1000.


title: Leikari

text: Leikarit esittivät yleensä maallista soitinmusiikkia, ja siksi kristillinen kirkko vainosi heitä. Kirkko kielsi heiltä sakramentit ja muut pyhät toimitukset, joihin kuului myös avioliitto. Siksi leikarit elivät yleensä yhteiskunnan ulkopuolella ja heidän sosiaalinen arvostuksensa oli hyvin alhainen.


title: Leikari

text: Leikareilla on kuitenkin sijansa keskiajan musiikkikulttuurissa, ja myös kirkko käytti heidän palveluksiaan, vaikka heitä työllistivät lähinnä hovit ja ylhäiset ja varakkaat henkilöt. Yleensä leikarit viettivät kuljeskelevaa elämää, mutta jotkut saivat kuitenkin vakinaisen toimeentulon juuri hovien ja muiden varakkaiden palveluksessa.


title: Leikari

text: Keskiajalla leikari-käsite ei ollut vakiintunut aina käsittämään samalla tavoin esiintyviä henkilöitä, ja siksi heidät usein sekoitettiin trubaduureihin, jonglööreihin ja narreihin. Aikakauden kuvissa leikarit esitetäänkin usein nykyisen näkemyksen mukaan narrin asuisina.


title: Elbe Nissinen

text: Elbe Maria Nissinen (25. toukokuuta 1893 Leppävirta – 23. lokakuuta 1984) oli suomalainen laulunopettaja ja oopperalaulaja, jonka ääniala oli altto.


title: Elbe Nissinen

text: Nissinen opiskeli nuorena laulua Alma Fohströmin johdolla Pietarin keisarillisessa konservatoriossa. Sen jälkeen hän opiskeli Helsingissä Maikki Järnefelt-Palmgrenin johdolla ja teki opintomatkoja Italiaaan, jossa opiskeli äänifysiologiaa Anna Petrellan johdolla sekä oopperataidetta Giannia Russin johdolla. Äänifysiologian loppututkinnon Nissinen suoritti vuonna 1962 Sveitsin Bernissä. Sitä ennen hän oli täydentänyt alan opintojaan Tukholmassa ja Kööpenhaminassa vuosina 1946–1954.


title: Elbe Nissinen

text: Opettajana Elbe Nissinen suoritti merkittävän päivätyön. Hän aloitti opettajana Pietarin suomalaisessa yhteiskoulussa 1914–1917 ja Helsingin kansankonservatoriossa vuosina 1919–1932. Lisäksi hän opetti sekä Lahden että Kuopion musiikkiopistoissa ja useissa kansalaisopistoissa kautta maan. Muutettuaan Leppävirralle hän jatkoi sieltä käsin laulun ja äänifysiologisen terapian opetusta. Elbe Nissinen oli ensimmäinen palkattu näyttelijä Kuopion teatterissa vuonna 1917. Hän esiintyi myös vuonna 1937 kuvatussa Tukkijoella-elokuvassa Maijaa vastanäyttelijänään Toppo Elonperä.


title: Elbe Nissinen

text: Yleisradion aloittaessa radiotoiminnan 9. syyskuuta 1926, Elbe Nissinen esiintyi sen ensimmäisessä lähetyksessä Alexis af Enehjelmin kanssa ollen ensimmäinen radiolaulajamme. Nissinen jatkoi radioesiintymisiään viikoittain aina vuoteen 1932. Vuodet 1919–1931 hän oli kiinnitettynä Suomalaisen oopperan vakituiseen henkilökuntaan. Nissinen lauloi yli 40 roolia, niin kotimaisissa kuin ulkomaisissakin oopperoissa ja antoi laulu- ja lausuntaopetusta lukuisille suomalaisille laulajille sekä näyttelijöille. Hänen tunnetuimpia oppilaitaan olivat muun muassa Jorma Huttunen, Matti Lehtinen, Vieno Kekkonen, Eino Grön, Pärre Förars, Kalle Juurela, Matti Heinivaho sekä Ansa Ikonen. Oppilaista läheisin suhde Nissisellä oli perhetuttuun Ansa Ikoseen, joka oli tuttu jo Venäjän vuosilta. Ansa Ikosesta piti alun perin tullakin oopperalaulaja, mutta Elbe kannusti Ansaa näyttämölle ja järjestikin Ansalle ensimmäisen näyttelijän paikan Koiton Näyttämölle. Ikonen kertoo muistelmateoksessaan hyvin lämpimästi Elbestä ja siitä kuinka hän auttoi Ansan uralleen.


title: Elbe Nissinen

text: Presidentti Urho Kekkonen myönsi Elbe Nissiselle professorin arvonimen vuonna 1976. Muotoilutuottaja Antti J. Kallio on Elbe Nissisen pojanpoika.


title: Tuhannen riemua

text: Tuhannen riemua on Lauri Tähkä & Elonkerjuun viides albumi, joka julkaistiin syksyllä 2007. Ennen albumin julkaisua julkaistiin single ”Hetkeksi en sulle rupia”, josta tuli yksi kesän 2007 suurimmista hiteistä. Seuraavana julkaistiin kappale ”Pauhaava sydän”, joka jatkoi edellisen tietä. Biisiin kuvattiin myös maalaishenkinen video. Kolmantena sinkkuna julkaistiin ”Kimpale kultaa”, josta siitäkin tuli hitti. Neljäntenä singlenä julkaistiin ”Rakasta rintani ruhjeille”, johon myös kuvattiin video. Viides single oli ”Reikäinen taivas”. Albumi nousi Suomen virallisen listan sijalle 1.


title: Tuhannen riemua

text: Albumin digitaalisessa versiossa on mukana kappale ”Kaisa”, jota ei ole kaupoissa myytävässä versiossa.


title: Tuhannen riemua

text: Levy sai Emma-gaalassa "Pop-albumi" -palkinnon vuonna 2007.


title: Tuhannen riemua

text: Sovitukset Lauri Tähkä & Elonkerjuu, ellei toisin mainita.


title: Maailma on renki

text: Maailma on renki on Lauri Tähkän ja Elonkerjuun neljäs studioalbumi, joka julkaistiin 10. toukokuuta 2006.


title: Maailma on renki

text: Albumi ylsi parhaimmillaan Suomen virallisen listan neljännelle sijalle, kymmenen viikkoa julkaisunsa jälkeen.


title: Syntymähäjyt

text: Syntymähäjyt on Lauri Tähkä & Elonkerjuun vuonna 2004 julkaistu albumi.


title: Syntymähäjyt

text: Albumi nousi Suomen virallisen listan sijalle 4.


title: Komia on aina komia

text: Komia on aina komia on Lauri Tähkä & Elonkerjuun vuonna 2003 julkaistu albumi.


title: Pistoja syrämmes

text: Pistoja syrämmes on Lauri Tähkä & Elonkerjuun vuonna 2001 julkaistu albumi.


title: Alma Fohström

text: Alma Evelina Fohström-von Rode (2. tammikuuta 1856 Helsinki – 20. helmikuuta 1936 Helsinki) oli kansainvälisesti tunnettu suomalainen laulaja (koloratuurisopraano), joka esiintyi Euroopan oopperalavoilla sekä Etelä- ja Pohjois-Amerikassa ja Aasiassa.


title: Alma Fohström

text: Fohström syntyi kauppias ja saippuatehtailija August Fridolf Fohströmin ja Henriette Sofia o.s. Stenqvistin perheeseen. Hän solmi avioliiton vuonna 1889 kenraali Wilhelm von Roden kanssa.


title: Alma Fohström

text: Fohströmin sisar oli laulaja Elin Fohström alias Elina Vandár (1866–1949), joka avioitui professori Hjalmar Tallqvistin kanssa, ja veli sellotaiteilija ja kapellimestari Ossian Fohström (1870–1952).


title: Alma Fohström

text: Atelier Apollo valmisti vuonna 1908 elokuvan "Alma Fohström-Rode suomalaisessa saaristossa luonnonihanalla Pentalan saarella". Elokuva on kadonnut.


title: Alma Fohström

text: Fohström opiskeli Henriette Nissen-Salomonin johdolla Pietarissa vuosina 1873–1877 ja Milanossa Francesco Lampertin oppilaana vuosina 1878–1879.


title: Alma Fohström

text: Hän piti ensikonserttinsa Helsingissä vuonna 1876 ja debytoi vuonna 1878 Suomalaisessa oopperassa "Faustin" Margareetan roolissa.


title: Alma Fohström

text: Fohströmin ura jatkui uudella opintomatkalla Italiaan vuosina 1880–1881. Matkansa aikana hän opiskeli F. Varesin johdolla laulua ja lauloi Reggio nell'Emilian teatterissa Giuseppe Verdin oopperan "Rigoletton" naispääroolin Gildan osan. Esityksessä oli läsnä itse maestro Verdi.


title: Alma Fohström

text: Italian esityksestä alkoi Alma Fohströmin hurjan nousun kokenut kansainvälinen ura, ja häntä pyydettiin esiintymään eri puolille maailmaa. Aluksi hän esiintyi Suomen lähialueilla Varsovassa, Riiassa, Venäjän kaikissa keskeisissä kaupungeissa ja pian myös Romaniassa, Itävallassa ja uudelleen Italiassa.


title: Alma Fohström

text: Vuosina 1883–1884 Fohström lauloi laajalla Etelä-Amerikan kiertueella eri maiden pääkaupungeissa. Tämän jälkeen hän oli kiinnitettynä Krollin oopperaan Berliiniiin ja vieraili Yhdysvaltojen tärkeimmissä kaupungeissa. Vuosina 1886–1887 hän lauloi Lontoon Covent Gardenissa ja Irlannissa.


title: Alma Fohström

text: Seuraavaksi olivat vuorossa Sveitsi, uudelleen Saksa sekä Riika. Hän suuntasi matkansa Amerikkaan jälleen vuosina 1888–1889, jolloin hän lauloi ensimmäisenä suomalaisena New Yorkin Metropolitan-oopperassa. Häntä verrattiin Jenny Lindiin ja Adelina Pattiin.


title: Alma Fohström

text: Seuraavan esityskauden aikana matka vei Venäjälle, Suomeen ja Puolaan, ja tämän kiertueen aikana hän avioitui kenraali Paul Gottlieb Wilhelm von Roden kanssa.


title: Alma Fohström

text: Vuosina 1890–1899 Fohström oli kiinnitettynä Moskovan keisarilliseen oopperaan tähtisolistina, ja sitä seurasi pitkä kiertua eri puolille Aasiaa. Palattuaan takaisin Suomeen Fohström piti jäähyväiskonserttinsa Helsingissä vuonna 1904. Tämän jälkeen hän toimi erityisesti laulupedagogina, ensin Pietarin keisarillisen konservatorion yksinlaulun professorina vuosina 1909–1918. Tämän jälkeen vuodet 1920–1928 hän toimi Berliinissä Sternin konservatorion professorina ja sitten kuolemaansa asti Helsingin kansankonservatorion opettajana.


title: Alma Fohström

text: Alma Fohströmille myönnettiin valtion taiteilijaeläke vuonna 1926.


title: Sakari Sohlberg

text: Ville Sakari Sohlberg (6. kesäkuuta 1907 Helsinki – 25. syyskuuta 2000 Helsinki) oli korkeimman oikeuden jäsen 1952–1955 ja 1957–1975 ja huomattava teollisuusmies, vuorineuvos Wilhelm Aleksanteri Sohlbergin poika ja sukuyhtiö Oy G. W. Sohlberg Ab:n hallituksen jäsen ja puheenjohtaja 1938–1984.


title: Sakari Sohlberg

text: Sohlberg toimi erilaisissa tehtävissä sotaoikeuksissa syyttäjästä sotaylituomariin 1937–1948. Hänen puolisonsa, esittelijäneuvos Päivikki Tulenheimo-Sohlberg oli Helsingin yliopiston kanslerin Antti Tulenheimon tytär. Sakari Sohlberg hoiti lukuisia luottamustoimia järjestöissä ja yrityksissä.